2018ko ordenantza fiskalak onartu dituzte

Iraileko osoko bilkuran, 2018ko ordenantza fiskalak onartu dituzte, Uraren Euskal Agentziarekin hitzarmena sinatu dute eta, Kataluniaren egoeraz bat egiten duen mozioan aldaketa batzuk eginaz, onartua izan da alderdi guztien oniritziarekin.

Iraileko ohiko osoko bilkuran 2018rako ordenantza fiskalak onartu dituzte; hain zuzen ere, aldaketa tekniko batzuk egin dituzte iazkoekin alderatuz. Esate baterako, ur tasetan aldaketa batzuk egongo dira, urteroko igoerez gainera, eta, horregatik, tarifa berriak onartu behar izan zituzten martitzeneko bilkuran. Familia handia dutenek tarifa bat izango dute, arazo baten ondorioz ura neurrigabe gastatu dutenek beste bat, kasuz kasu aztertuko direnak, eta kontsumo oso kapritxosoa dutenak zigortuak izango direla adierazi zuten, besteak beste.

Uraren Euskal Agentziarekin hitzarmena sinatzea izan zen adostu zuten beste gai bat. Eta, horrekin batera, lan poltsa bat sortzea ere proposatu zuen alkateak. "Hitzarmena egin beharra zegoen. Urak Euskal Agentziakoek bere kabuz, aldiro egiten dute tratamendua udalerriko erreketan, baina udaletxea ere ahalbidetu nahi dugu errekak garbiago egoteko, tratamendu zehatz bat eginaz. Aukera bat ikusten dugu prekarietatean poltsatik denboraldi baterako lana ere bideratzeko", adierazi zuen Joserra Zubizarretak, Eskoriatzako alkateak.

Kataluniari elkartasuna

Kataluniari elkartasuna adierazteko mozioa ere onartu zuten. Legebiltzarrean onartutako testuarekin bat egin bazuten ere, testuari bi aldaketa egin zizkioten: Udalak bat egiten duela Kataluniak erabakitzen duenaz, batetik, eta udaletxeko balkoian estelada jartzea, datorren martitzenera arte, bestetik. "Bat egiten dugu Kataluniarekin, ez dugu onartzen estatu espainola erabiltzen ari den mehatxu eta joko zikin hori eta euren egoeraz bat egiten dugu…".

Onartutako mozioa

1. Eskoriatzako udalak kezka adierazi eta baztertu egiten du egitateen bidez Kataluniako autonomian esku hartzeagatik, eta Estatuko segurtasun indar eta kidegoek egindako operazio polizialagatik, zeinaren bidez erregistroak eta atxiloketak egin baitiren Generalitateko instalazioetan bere arduradun legitimoei.

2. Eskoriatza udalak Espainiako Gobernuari eskatzen dio bertan behera utz dezala oinarrizko eta funtsezko askatasunen errepresio-estrategia, demokraziaren oinarrizko printzipioen aurkakoa.

3. Eskoriatzako udalak berretsi egiten du funtsezko printzipio demokratiko guztiekiko konpromisoa, eta elkartasuna adierazten die Catalunya-ko herriari, eta baita demokraziaren aurkako errepresio politikoa – Espainiako Gobernuak gidatutakoa- pairatzen diharduten pertsona eta erakunde guztiei.

4. Eskoriatzako udalak dei egiten du Kataluniako herriaren asmo demokratikoaren adierazpena ahalbideratzea eta erabakiak errespetatzera.

5. Eskoriatzako Udalak bat egiten du Katalunian hartzen duten erabakiarekin.

6. Udaleko balkoian estelada jartzea urriak 2 arte.

2018ko aurrekontuak prest

Galde-eskeen atalean, 2018ko aurrekontuak izan zituzten hizpide. Aitor Zubizarreta EH Bilduko bozeramaileak horien inguruan galdetu zuen, eta Josu Ezkurdia EAJko zinegotziak adierazi zuen egubakoitz honetarako proposamena amaituta izango dutela. Zenbakiez gain, planteamendu estrategiko sakonagoa adieraziko dutela gaineratu zuen.

Esteladarekin talde argazkia aterata amaitu zuten iraileko osoko bilkura.


Guardiolak Javi Martinez izango du taldean eta Isco fitxatu nahi du

Bartzelona entrenatzen zuenean Athleticeko jokalari ohia fitxatu nahi zuen, eta orain, taldean izango du. Malagako erdilaria fitxatu nahi du entrenatzaile katalanak.

Asteazkenean baieztatu zen Josep Guardiola izango dela Bayern Municheko entrenatzailea datorren denboraldian. Horrekin batera, entrenatzaile katalanak egingo dituen ustezko fitxaketez hitz egiten hasi dira hedabideak eta zaleak.

Fitxaketak alde batera utzita, argi dago Guardiolak gustuko duen jokalari bat izango duela taldean; Javi Martinez. Jokalari nafarra asko gustatzen zaio Guardiolari, eta Bartzelonako entrenatzailea zenean Javi Martinez fitxatu nahi izan zuela esaten da. Martinez taldean izango du Guardiolak, hori ziur, baina entrenatzaile katalanak fitxatu nahi duen beste erdilari batez ere asko hitz egiten da egunotan. Guardiolak Isco fitxatu nahi du, eta Bayerni Malagako jokalaria fitxatzeko ahalegina egiteko eskatu dio.

Bartzelona aldean zegoen lasaitasuna urdutasuna bihurtzen ari da Guardiola entrenatzera itzuliko dela jakitearekin batera. Barçako jokalariren batzuk fitxatzeko ahalegina egingo dulea uste dute klubean, eta horrek, orain arte beharrezkoak ez ziren kontratu berritze batzuk aurreratu beharra ekar lezake. Sergio Busquets da Guardiolak berarekin edozein taldetara eramango zukeen jokalaria. Busquetsek ere Guardiolarekin egon nahiko zukeela argia da, baina zail jarriko dio irteera Bartzelonak. Bestalde, Victor Valdesek ez duela Barçarekin kontratua berrituko argi dago. Atezaina Guardiolak entrenatuko zuen taldera joango zela esaten zen, baina Bayernek Neuer atezain gaztea eta ona du taldean, eta, badirudi talde alemaniarrak ez duela Valdes fitxatu nahiko.

Guardiolarekin batera jokalari espainiar batzuk Bayern Munichera joango direla esaten da. Pep Guardiolari asko gustatzen zaioan beste jokalri bat Michu da. Müllerrekin eta Mario Gomezekin batera Bayernen aurrealdea osatzeko fitxa dezake aurrelari asturiarra Bayernek.


Usurbilgo 332 leku-izen, Euskadiko Izendegi Geografikoan

Sarean edonork aurki ditzake Usurbilgo leku-izen guztiok, Eusko Jaurlaritzak herritarren eskura jarri duen Araba, Bizkaia eta Gipuzkoako baliabide elektroniko berrian.

Usurbilgo auzo, baserri, erreka, langa, industrialde, tontor, sagardotegi, etxe, jauregi, eskola, eliza, aurkintza, mugarri eta abarren izenak aurki daitezke Eusko Jaurlaritzaren atari berrian. Helbide honetan kontsulta dezakezue: Euskadiko Izendegi Geografikoa

Leku-izena, leku-izen bakoitza zer den edo zer irudikatzen duen, ze udalerritan kokatua dagoen eta leku-izen bakoitzaren koordenatuak zehazten ditu aipatu izendegiak. Guztira, 81.248 fitxa bildu ditu Eusko Jaurlaritzak. Haietatik 332 Usurbilgo leku-izenak dira. 2010ean hasi zuten lanketa, Europar Batasunak finkatutako ereduan oinarrituta.

Baliabide honetako edukia eguneratzen, berritzen eta hobetzen segiko du Jaurlaritzak. Funtzionalitate berriak erantsi nahi dizkiote, eta izendegia zuzendu eta eguneratzen segi Araba, Bizkaia eta Gipuzkoako udalekin elkarlanean. Hain zuzen, etorkizunean, izendegi hau eguneratzeko aukera eskaini nahi die Jaurlaritzak Foru Aldundi eta udalei. Izendegi honetan jasotako leku-izenak nazioartean ageriko dira.

Usurbilgo aurkikuntzak

Ariketa erraz bat egin dugu bertan. Usurbil hitza idatzi eta ia zer nolako zerrenda ageri zitzaigun frogatu ahal izan dugu. Guztira 332 leku-izeneko zerrenda luzea eskuratu dugu Euskadiko Izendegi Geografikoan. Segidan duzue. Zerrenda horretan ageri den leku-izen bat hautatu eta bilatzailean idazten baduzue, orrialde horretako mapan duen kokagune zehatza ikusi ahalko duzue, hainbat xehetasunen berri jasotzearekin batera.


Ahal Dugu, lehen indarra, abertzaleen arteko lehian sartu da

Botoak eta diputatu bat irabazi arren, lau urteotako goranzko joera eta nagusitasuna eten du EAJk.EH Bilduk bi eserleku eta 49.282 boto galdu ditu lau urtean

Ahal Dugu-k irabazi ditu hauteskundeak Gipuzkoan, eta bere emaitzek gelditu egin dute azken lau urteotan herrialde horretan EAJk izan duen goranzko joera eta nagusitasuna. Horrekin batera, denbora horretan EAJ eta EH Bilduren artean izan den lehiaren erdian sartu da Ahal Dugu. Hiru alderdien artean lau punturen aldea dago. Ahal Dugu-k alde txikia atera dio bigarrenari, EAJri: 6.787 boto; eta 16.891 hirugarrenari, EH Bilduri. Diputatuen banaketan Ahal Dugu eta EAJ atera dira onuradun, bina diputaturekin. Jeltzaleek diputatu bat gehiago lortu dute. EH Bilduk bi galdu ditu eta bakarrarekin geratu da, eta PSE-EEk eutsi dio duela lau urtekoari, botoak galdu arren. PPk galdu egin du izandako eserlekua. Diputatuen Kongresurako Ahal Dugu-k jaso duen babesa ez da berdin islatu Senatuan. Lautik hiru aulki eskuratu ditu EAJk eta Ahal Dugu-k bestea. Oro har, Gipuzkoako boto emaileen %70ak babestu dituzte erabakitzeko eskubidearen alde dauden alderdiak. Era berean, egun foru aldundian dagoen gobernu koalizioak (EAJ-PSE) lortu du botoen %37.

Espainia mailako hauteskundeak izanik, haizea alde izan du Pablo Iglesiasen alderdiak, Hego Euskal Herrian. Eginiko hamabi hauteskundeetatik, laugarren aldia da Euskal Herriko alderdi abertzale batek ez dituela bozak irabazten Gipuzkoan: 2008an, 1996an, eta 1993an lehen indarra izan zen PSE-EE. 2014an sortu zen Ahal Dugu, eta hauek dira Gipuzkoan inoiz izan dituen emaitza onenak. 2014ko Europako Parlamenturako bozetan 15. 179 boto lortu zituen; bosgarren indarra izan zen, PPren atzetik. Aurtengo foru hauteskundeetan, berriz, laugarren indarra izan da; aurretik izan ditu EAJ, EH Bildu eta PSE-EE. Horri buelta eman, eta orduan baino 54.538 boto gehiago lortu ditu orain. Maiatzean, aurretik izan zuen alderdi sozialista, 15.954 botoren aldearekin. Tarte hori kendu eta 46.211 atera dio orain.

Argazki berri bat

Baina abertzaleak izan dira Espainiako Gorteetarako bozak izatearen eta Ahal Dugu-ren parte hartzearen eragina gehien nabaritu dutenak, eta ez soilik duela lau urtekoekin konparatuta. Azkenengo lau urteetan, Gipuzkoan islatu da argien abertzaleen arteko lehia eta haien hegemonia. 2011ko Espainiako Gorteetarako bozetan, Amaiurrek hiru diputatu eskuratu zituen (botoen %35,18) eta EAJk bakarra (%22,64). Lau urtean, jeltzaleek tarte hori kendu, eta lehen indarra izan dira ordutik eginiko hiru hauteskundeetan. Ahal Dugu-ren emaitzek eten dute joera hori.

EAJk, dena den, duela lau urte baino diputatu bat gehiago lortu du, eta 7.174 boto. Azken lau urteetan, 2012ko Eusko Legebiltzarreko bozetan lortu zituen emaitza onenak: 114.446 boto. Eta aurtengo foru bozetan 112.918. 1977tik, batez beste, 89.158 boto lortu ditu, Espainiako bozetan.

EH Bildu izan du jaitsiera nabarmenena. Duela lau urte Amaiurrek baino 49.282 boto gutxiago lortu ditu orain, orduko babesaren %14,28 galduta. Aurtengo foru hauteskundeekin konparatuta, 22.367 boto galdu ditu koalizioak.

Historikoki Espainiako Gorteetarako bozak alde izan dituzten dituzten bi alderdiek —PSE-EEk eta PPk— , berriz, azken hauteskunde zikloko beheranzko joera berretsi dute. 2011ko hauteskundeekin konparatuta, 27.009 boto gutxiago jaso dituzte sozialistek, %7.67 gutxiago. 1977tik, sozialistek, batez beste, 87.323 boto lortu dituzte, eta hauek izan dira Espainiako hauteskunde batzuetan inoiz lortu duten emaitza okerrena Gipuzkoan (1979an, 59.863 boto). PP 17.809 boto galdu ditu lau urtean, eta bigarren txarrenak ditu historian, alderdia 1989an lehenengoz aurkeztu zenetik.


Mali iparraldean esku hartze militar bat egitea onartu du Nazio Batuen Erakundeak

45 egun baino lehen Azawad eremua militarki hartzeko plan bat aurkeztu beharko du Nazio Batuen Erakundeko idazkari nagusi Ban Ki-moonek.

Mali iparraldean militarki esku harzea onartu zuen atzo, aho batez, Nazio Batuen Erakundeko Segurtasun Kontseiluak. Ebazpen bat onartu zuen, Maliko gobernu kolpistak tuareg milizianoen esku dagoen Azawad eremuaren kontrola berreskura dezan.

Indarkeria amaitzeko eskatu die Segurtasun Batzordeak tuaregei. Frantziak sustatu du ebazpena. Bertan, zera galdegiten die Segurtasun Kontseiluak Ban Ki-moon Nazio Batuen Erakundeko idazkari nagusiari eta Afrikako herrialdez gaindiko erakundeei: 45 egun baino lehen, presta dezala plan bat Mali Azawaden esku hartzeko.

Iragan irailean eskatu zion Maliko Gobernuak NBEri onar zezala ECOWAS Afrika Mendebaldeko Estatuen Ekonomia Komunitatearen esku hartzea. Gaur, ordea, Segurtasun Kontseiluak Ban Ki-mooni galdegin dio ECOWASen eta Afrikako Batasunaren esku jar ditzala estrategia militarreko zenbait aditu.

Maliko militarrek martxoan Amadou Toumani Toure presidente ohiaren kontrako estatu kolpea jo osteko nahasmena aprobetxatu zuen MNLA Azawadeko Nazioa Askatzeko Mugimenduak tuaregen lurraz jabetzeko. Lurralde horretan Al Quaeda errotzen ari delakoan, "erakunde terroristekiko loturak apurtzeko" eskatu die NBEk eremuaren kontrola dutenei.Gaur bertan, milaka pertsona elkartu dira Bamakon, Maliko hiriburuan, nazioarteari esku hartze militar bat eskatzeko.


Mantso, baina oso modu ezberdinean

Xabier Vazquez, Realzalea

Denbora mantso joan da azken hiru denboraldietan. Partida osteak etengabe luzatzen ziren, denboraldiak luze-luze egiten ziren eta hiru urte baino gehiago zirela iruditu zaigu. Ez dut lotsarik onartzean derbia faltan nuela, batzuek harro-harro bost axola zaiela esan arren. Batetik Lehen Mailan gauden seinale izan delako, bestetik partida zirraragarriak direlako, eta azkenik, gertatuak gertatu, eroak ero, partida aurretik giro oneko egunak izan ohi direlako.

Halaber, denbora mantso joaten ari da Realaren aurtengo partidetan, baina oso modu ezberdinean. Orain partidetako azken minutuak egiten dira luze, baina ondoreneko momentuak gozo. Xixonen eta derbian, Atletico de Madrid beraren aurka moduan, atsedenaldira irabazten iritsi da taldea. Eta zure taldea irabazten ari denean minutuak luze egiten dira. Atleticoren aurka Ayza Gamezek sekulako bigarren zatia egin zuen eta justiziaz hiru puntuak eskuratu bere talderako. Sportingen aurka aldeari eutsi zion Realak eta azken unean handitu.

Etxanizek dio bere ondokoek makina bat sufritu zutela… Nik zelaian ondoan nituenek begiratu ere ezin zuten egin. Beraz, baten bati partida ahoz kontatu behar izan nion.

Athleticen aurka, atsedenalditik atera eta segituan sartu zuen San Josek bere gol ederra. Zaleena ez dakit, baina Athleticeko jokalariek Realekoekiko duten jarrera erabat txalogarria da.

Parranda egin ondoren etxera eramaten dituzte, eta gola sartuko ote duten zalantza dutenean eurek sartzen dute gola euren atean, bazpare. Horrelako arerioekin, zeinek behar ditu lagunak?

Halere, bigarren zatia luze egin zitzaidan, edozein kornerretan Athleticek (gure atean) gola sartuko zuela pentsatuta, baina azkenean partida 2-0ekoarekin etxera poz-pozik. Eta ondo goza dezagun astea, Bartzelonatik ezer gutxi (ona behintzat) aterako dugu eta. Atondu diguten liga kaskar honetan bi taldek duten nagusitasuna zalantzan jartzea zaila da.

Futbolaz gain, bi ohar. Une mantsoak ez dira beti txar eta azkarrak on. Leteri eginiko omenaldian zein Guk euskaraz abestean denbora mantso joan zen. Une ederra izanda ere. Hartaburu ero batzuk kalean jendea joka ikustean, ordea, denbora azkar doa. Ezintasun eta haserre sentsazioa, baina, luze geratzen da.


Berhokohirigoin: 'Armagabetzea publikoa eta gardena izango da'

'Bakearen artisauaren' iritziz, Luhusoko operazioak egoera berri bat ekarri zuen eta urrats hori egiteko beharra ikusi zuten.

Apirilaren 8rako iragarritako ETAren armagabetzea erabatekoa izango dela baieztatu du Mixel Berhokohirigoin 'bakearen artisauak' eta Luhusoko operazioan atxilotuetako batek, eta prozesua, gardena eta publikoa izateaz gain, nazioarteko eragileek egiaztatuko dutela iragarri du.

Zentzu horretan, armagabetzean partu duten eragileekin hitz egingo dutela esan du, baita Nazioarteko Egiaztatze Batzordearekin ere, apirilaren 8ko prozesua nola burutuko duten zehazteko. Egun horretatik aurrera, "ETA ez da talde armatua izango, eta ez du bakea lortzeko bidea oztopatuko".

Halaber, gaur goizean Biarritzen egindako Bake Bidearen foroan nabarmendu duenez, "Luhusoko operazioak erakutsi zuen gizarte zibilak ere parte hartu nahi duela prozesuan". Orobat, "armagabetzea prozesuaren gakoa dela" berretsi du, "armagabetzea ez dela garaile eta garaituen formularen" bidez garatu behar adierazteaz gain.

Trukean ezer jaso gabe

Gainera, ETAren armagabetzeak "erabatekoa eta egiaztatua" izan behar duela azaldu du, "trukean ezer jaso gabe". Hori dela eta, "armagabetzean aurrera egiteko, ezin da zain egon presoen edo biktimen baldintzak errespetatu arte", baieztatu du. "Gaur egun, baldintzak ipini beharrean, baldintza teknikoak eraikitzeko garaia da", esan du Berhokohirigoinek.

Hortaz, prozesua egiaztatzen duten pertsonen garrantzia gogoratu du. Bestalde, "Irabazle-irabazle logika" bilatu behar dela berretsi du, "oinarrizkoa" baita erakundeek, hautatutako karguek eta gizarte zibilaren arteko "ikuspuntu anitz eta elkarbanatutik" abiatuta. Horietako eragileren bat kanpo geratuko balitz, prozesuak hiru hankaren gainean jarraitu eta "garraztu" egingo litzatekeela aipatu du.

Frantziako estatua

Estatu frantsesari dagokionez, "parte hartu dezakeela eta behar duela" aldarrikatu du Berhokohirigoinek, eta "nahi dutenean" hitz egiteko deia luzatu dio. "Baldintza teknikoak" baino ez dituzte negoziatu beharko, "segurtasuna bermatu eta egiaztatzeko".

Atxilotu ostean Frantziako Gobernuarekin hitz egin zutela aitortu duen arren, "ez zutenez erantzun positiborik lortu, B plana" abiatu zutela onartu du, eta "alde bakarreko" bideari ekiteko.

Jean Rene Etchegaray eta Michel Tubiana

Bestalde, Jean Rene Etchegaray Baionako alkatea eta Euskal Herriko Herri Elkargoaren presidentearen esanetan, "bakearen artisauek arrisku personala hartu dute", eta arrisku kolektiboa hartzeko garaia dela aldarrikatu du.

Michel Tubiana Giza Eskubideen Ohorezko lehendakariaren hitzaldiarekin amaitu da foroaren egitaraua. Ondorioztatu duenaren arabera, "ez zuen uste hain zaila izanen zenik negoziazio prozesu bat irekitzea demokratikoak deitzen diren estatuekin". Azkenik, "gizarte zibilak zer-nolako bakea nahi duen" esan dezakeela nabarmendu du Tubianak.


Saharako haur bat etxean hartzeko prest dagoen familia bat behar da

Sahararen alde lanean ari den talde bat martxan da Donibanen, Bixi-Bixi elkarteak dinamizatuta, eta aipatu taldeak, jai batzordearen bitartez, deialdi bat zabaldu du, premiazkoa, udan Saharako haur bat etxean hartzeko prest dagoen familia baten bila ari direla iragartzeko. Donibaneko bikote batek neska bat hartuko du, baina neskato horren ahizpa bizkia ekarri nahi dute baita ere, eta haren kargu egingo den familia baten bila ari dira. Interesdunei 667 221 144 telefono zenbakira deitzeko eskatu diete.

Jakina denez, Oporrak Bakean egitasmoaren barruan urtero Saharako haurrak etortzen dira Euskal Herrira, haur sahararrak hemen dauden bitartean haien behar medikuak asetu eta hango udako muturreko klima saihesteko.

Hamar ur bidoi erostea helburu

Bixi-Bixi elkarteak Gora Herriak jardunaldiak antolatzen ditu urtero, herri zehatz batekin elkartasunean, eta aurtengoan Saharar herriari buruz jardungo direla aurreratu dute.

Aurten, baina, kultur hamabostaldia izan ohi dena, zabalagoa izaten ari da, elkartasun ekimenak tarteko. Orain baino lehen janari bilketa solidarioa egin zuten eta Saharara bideratu Donibanen bildutako 300 kilo janari.

Orain, baina, apustu berri bat plazaratu dute, eta jai batzordean biltzen diren elkarteek Saharara bidaltzeko 1000 litroko hamar bidoi erosteko konpromisoa beregain hartu dutela jakinarazi dute.

Jakina denez, ur hornidura funtsezkoa da errefuxiatuen kanpalekuetan, eta hori dela eta, azken aldian hango ur bidoi herdoilduak ordezkatzeko lanean hasiak dira elkartasun taldeak. Gauza bera egiteko asmoa dute Donibanen.

Bidoi bakoitzaren kostua 85 eurokoa dela jakinarazi dute, eta datozen hilabeteetan ahalik eta familia gehien lagundu ahal izateko jarduerak bultzatuko dituztela iragarri dute.

Kultur jardunaldien barruko kontzertu bat ere iragarri dute, ekainaren 8rako, Aziza Brahin Oreka TXekin batera entzun eta ikusteko parada izango da Donibanen.


Bizikidetza artearen bidez lantzeko ekimena abian jarri dute antzuolarrek

Bizikidetza Artearen Bidez Landuz egitasmoaren helburua, herritarren arteko bizikidetza ona lortzea da: "Beharrezkoak diren gaitasunak praktikan jarriz eta jarduera artistiko bat eginez bizikidetza ona lortzea da xedea", azaldu du Leire de Miguel teknikariak.

Ekimena lantzeko asmoz, hainbat saio egingo dira herritarrekin batera. Helburua da-eta herritarrek aurrez aukeratuta, eskolako patioko kanpoaldeko horman, murala margotzea. Murala egiten lagundu nahi dutenek gaur, eguaztena dute aukera 18:30ean Olarango goiko pisuan. (Hirugarren eta azken saioa hilak 25, 18:30ean izango da).

Murala, martxoak 28 eta 29ko asteburuan margotuko da eta egun guztiko saioa izango da.


250 dantzari batuko ditu Umeen Euskal Jaiak

Betsaide dantza taldeak antolatu duen Umeen Euskal Jaiak 250 dantzari batuko ditu, domekan, Elorrion. Goizeko 12:30ean aterako den kalejiragaz eta herriko dantzarien saioagaz hasiko dira domekako ekitaldiak. 13:30erako trikipoteoa antolatu dute eta 17:00etan herriko plazan dantzariek alardea egingo dute.


Hernanik egurra eman zion Vigori (29-6) eta bigarren jarri da sailkapenean

5 puntu lortu zituen Hernanik: garaipeneko 4 puntuak eta lau entsaio egiteagatik beste puntu 1.

Hernanik partidu ona jokatu zuen atzo Landaren eta arazo haundiegirik gabe irabazi zion Vigoko taldeari. Partidu hasiera geldi xamarra izan zen, baina, hortik aurrera Hernanik jarri zuen partiduko erritmoa eta ez zion Vigori aukerarik eman. Hernanik 4 entsaio, 2 zigor kolpe eta drop 1 egin zituen eta lege berrien arabera 5 puntu lortu ditu atzoko partiduan. Bestalde, L’Hospitaletek galdu egin zuen atzo Durangorekin eta Hernani 2garren jarri da, L’Hospitalet eta Vigo pasa baititu sailkapenean. Beraz, Ohorezko mailarako promozio postuetan da Hernani, baina, oraindik partidu zail asko jokatu beharko ditu amets hori lortu ahal izateko.


Josu Galvez eta Agurtzane Iñurrategi azkarrenak Eskoriatzako Silbestradan

San Silbestre lasterketan giro aparta izan da Eskoriatzan. VII. San Silbestradie izan da gaur, eta Manuel Muñoz V. milian txapeldunak Josu Galvez (04:54:80) eta Agurtzane Iñurrategi (05:50:15) izan dira. 141 korrikalarik hartu dute parte, eta plazara hainbat zale gerturatu dira kirolariak animatzera.

Gizonezkoetan bigarrena, Juan Mª Poza (04:59:60) izan zen, eta hirugarrena, Ander Zurbano (05:09:35). Emakumezkoetan berriz, bigarrena Rakel Alonso izan zen (06:30:10) eta hirugarrena, Oihana Aragones (06:35:15).


«Gimnasio batean kokatzen da antzerkia, bizitza eta esfortzuaren inguruko metafora da»

GAUR hasiko da Biteri kultur etxean antzerki zikloa, Bota patsa! umorezko antzezlanarekin. Gimnasioan topo egiten duten bi pertsonajeen elkarrizketa da antzezlanaren oinarria, esfortzuak, sakrifizioa eta bizitzari buruzko gogoeta komikoa. Iker Galartzarekin hitz egin dugu, protagonistetako batekin. Lanetik atera eta barre pixka bat egiteko plan ona dela jakinarazi digu.

Zein da zure pertsonajea, zein ezaugarri ditu? Nire pertsonajeak Valentin izena du. Herentzi bat jaso du eta ondorioz diru dexente du, zorte kolpea izan du, eta lanik egin gabe bizi da, ederki bizi gainera. Horrela segitzeko asmoa du. Gimnasiora joaten da, denborapasa, eta buruari esaten dio ´gaurtik aurrera serio hasiko naiz`. Bertan aurkitzen den gazte batekin egiten du topo, eta honek ez du lanik, ez du xoxik eta gainera artista izan nahi du. Kurrikulumak bidaltzen ditu leku batera eta bestera, baina ikusten da ez duela lanerako presik. Urteak daramazki gimnasiora joaten, ia forman jartzen den, lanen bat ateratzen zaionerako.

Esfortzuak eta gauzak lortzeko izerditu behar hori da antzerkiaren gaietako bat ezta?

Gimnasioko egoera bizitzako egoera metaforikoa da, lanaren inguruan, gauzak lortzeko arriskatu beharra dagoela eta esfortzua beharrezkoa dela nahi dena lortzeko. Nahiz eta kosta saiatu egin behar dela. Kolore haundiko antzerkia da, bizia, denbora guztian aktoreak izerditan ikusten dira, nik uste dut antzerki ikusgarria dela, jasangarria izateaz gain (barrez).

Zein harrera izan du antzerkiak, orain arteko emanaldietan?

Hogei emanalditik gora egin ditu eta jendeak gustora ikusi du eta barre egin du. Antzerki arina da eta eraman erraza. Aurretik egin genuen antzerkia, Erreleboa izenekoa, nahiz eta komedia klabean izan sakonagoa zen, eta gordinagoa ere bai. Bota patsa, eramangarriagoa da eta jendea ere hortara etortzen da, momentu on bat pasatzera eta batez ere barre egitera. Emanaldi batean ikusle batek esan zidan, ´behar nian, lanetik atera eta barre pixka bat egin`.

Joseba Usabiaga eta biok lehenago ere egin duzue lan elkarrekin, Erreleboa antzezlanean, gustora zabiltzate elkarlanean, ezta?

Biek aspalditik ezagutzen dugu elkar. Gustora ibiltzen gara. Antzerki obra batek lan haundia eskatzen du, entsaioak, elkarrizketak moldatu, eta abar, elkarlan haundia egin behar da. Zortea izan dugu elkar topatzen, asmatu egin dugu, elkarrekin eroso sentitzen gara eta hori taula gainean nabaritu egiten da.


Lazkaon emakumeen argazki erakusketa hornitzeko herritarrek aurkez ditzakete funtsak

Martxoaren 8an ospatuko den emakumearen egunaren harira, Lazkaoko Udaleko Berdintasun Batzordeak argazki erakusketa antolatuko du. Emakumeak eurak izango dira erretratuen subjektuak, eta lazkaotarrek utzitako funtsek osatuko dute, edozein motako eta tamainako argazkiekin. Sari bat zotz egingo dute partaideen artean. «Guretzat garrantzitsuak diren emakumeen argazkiak» aurkez ditzakete herritarrek, udaletxean.


Gaintzako udaletxe berria inauguratu dute, herriko zerbitzuak han bateratuta

Udaletxe berria eta gaintzarrak begira, San Migel festa-egunean./Argazkiak: A. Maiz

Gaur eguerdian ireki dute ofizialki Gaintzako udaletxe berria, elizaren parean altxatutako lau solairuko eraikinean. Udal bulegoak eta ikus-entzunezko aretoa ditu lehen solairuan; batzar aretoa eta gizarte zerbitzuen nahiz bake epaitegiaren bulegoak bigarrenean; eta biblioteka eta KZgunea ganbaran. Sotoan, berriz, On-Bide herriko elkartearen egoitza kokatu dute.

Sei urteko iraun du eraikuntza proiektuak, 2008an Gipuzkoako Foru Aldundiaren Landagipuzkoa32 programaren laguntza jaso zuenetik. Gaur, inaugurazio ekitaldian, Joxe Mari Garmendia Gaintzako alkateak gogorarazi du “hiru legealdi” behar izan direla udal eraikin berria eraikitzeko. 1982ra arte udaletxea zegoen Ostatu-Etxeberriren orubean eraiki dute.

Ekitaldian izan dira, besteak beste, Gipuzkoako Foru Aldundiaren ahaldun nagusi Martin Garitano, Landa eta Ingurumeneko eta Lurralde Antolaketako diputatu Iñaki Errazkin, Eusko Jaurlaritzaren Landaren eta Itsasertzaren Garapeneko eta Europar Politiketako zuzendari Elena Gutierrez, eta Itten foru enpresako ordezkariak. Han ziren, baita ere, Gaintzako azkeneko hiru alkateak eta Goimeneko teknikariak, proiektua babestu dutenen izenean.

Eraikinaren ezker erdia hartzen dute zerbitzu publikoetako azpiegiturek. Eskuin erdian, bost etxebizitza sortu dira. “Bakarren bat” oraindik erosteko aukeran dagoela gogorarazi du alkateak, “prezio egokian”. Orain arte udaletxea izan den tokian —plazan bertan dago— zer egin ez dute erabaki oraindik; On-Bide elkarteak libre utzi duen lokalean, berriz, haurrentzat ludoteka edo egonlekua atonduko dute, negurako eta.


Kaldereroetako afarian izenematea

Kaldereroen bueltan, afaria antolatu du Elur Txorik, otsailak 7an 19:30etan. Gaur bertan jarriko da lista elkartean, apuntatzeko. 7 euro dira. Bestalde, konpartsaren irteerarako entsaioak egingo dituzte otsailak 3, 4 eta 5ean, 20:00etan elkartean.


Urretxuko San Martin auzoko parke estalia datorren astean irekiko da

Jolasak haurrek aukeratuko dituzte. Itxitura bat jarriko dute, umeak errepidera irten ez daitezen. Sarrera nagusia bidegorrian egongo da, baina Barrenkaletik ere sartu ahal izango daUrretxuko Udalak San Martin auzoko parkea estali du. Datorren astean irekiko dute. Lanak urrian bukatuko dira. Datozen asteetan jolas berriak jarriko dituzte, baita banbuzko hesi bat ere, haurrak errepidera irten ez daitezen.Udalak herriko parke bat estaltzeko asmoa zuen, 0 eta 12 urte bitarteko haurrentzat eta beraien zaintzaileentzat, eta 2015eko martxoan parte hartze prozesu bat jarri zuen abian.Udaberri hartan bi bilera egin ziren eta beraietan bi toki lehenetsi ziren: lizeoa eta San Martin-Barrenkaleko parkea.Udalak bi eremuak aztertu zituen eta lizeoan bi arazo zeudela ikusi zuen. Alde batetik, lur eremua zabalagoa denez, aurrekontua gainditzen zen. Bestetik, berritu beharreko eraikinetako baten jabetza bi udalena da eta Zumarragako Udalak ez zuen oraindik egitasmoaren berri.2016ko aurrekontuetan 100.000 euro gorde ziren gune estalia egiteko. Lizeoko hainbat eraikin berritzeko dirua ere gorde zen, baina Zumarragako Udalak ez zuen lehentasunezkotzat jo. Hori dela eta, Urretxuko Udalak San Martin-Barrenkaleko parkea estaltzea erabaki zuen.Ordura arte parke estaliaren inguruan egindako bileretara San Martineko auzotarrik azaldu ez zenez, bertako bizilagunak bilera batera deitu zituzten. Iazko azaroan egin zuten. Egitasmoari baiezkoa eman zioten.Ordutik hona, herritar guztiei irekitako beste bi bilera egin dituzte. Bileretan parte hartu duten herritarrak eta alderdietako ordezkariak kezkatuta ageri dira gazteek parke estalia botiltzarra egiteko erabili dezaketelako. Hori dela eta, kamerak jarriko dituzte.Estaldura, ia prestEstaldura dagoeneko ia prest dago. Zutabeak aluminiozkoak dira eta estalkia erresistentzia handiko poliesterraz eginda dago. Babes geruza bat eman diote ura iragaz ez dadin. Eremua datorren astean irekiko dute, egungo jolasekin.Aste batzuk barru, jolas berriak jarriko dituzte. Udalak mugikortasun arazoak dituzten haurrentzako jolasak ere jarriko ditu. Herriko ikastetxeetako haurrek aukeratuko dituzte jolasak.Argiteria eta bizikletentzako aparkalekua ere ipiniko dituzte. Bestalde, banbuzko hesi bat jarriko dute, parkea eta errepidea bereizteko.Bi sarrera edukiko ditu. Sarrera nagusia bidegorrikoa izango da. Barrenkalen sarrera estuago bat egongo da. Bestalde, San Martineko edukiontziak Barrenkalera eramango dituzte. Parke estaliaren ondoan jarriko dira, baina babestuta, ahalik eta gutxien ikus daitezen. Edukiontziak jaien ondoren eramango dira eta banbuzko itxitura urrian jarriko da.


Azkarra bezain beroa, azkeneko Axeri Dantza

Aurreko egunetan baino azkarrago egin zuten bidea atzo, Axeri Dantzako kideek, baina bizkarreko epelak emanda hala ere. Kaxkoko bi ateko etxeek joko polita eman zieten atzo ere, nahi zuten atetik sartu eta inork espero ez zuenetik atereaz. Txistulariek atzo ere bazeramakiten mezu bat, Hernaniko

Axeri Dantza, Hernaniko txistulariak zioena, ekainaren 24ko Axeri Dantzan kanpoko txistulariak izan zirela protestan.


Gizon bat atxilotu dute Errenterian, loteria saltzaile bati iruzur egitea egotzita


JOXEAN TOLOSA TXAPELKETAREN FINALAK

Ikasurteari hasiera emateko berri on batekin gatoz.

Joxean Tolosa Txapelketaren Finalak

Irailak 15,igandea,jokatuko dira 17:00 etatik aurrera

Gazteen mailan

Aurrera-Tolosa klubeko Altuna-Senar,en kontra.

Kluben izenean,zorionak finalera iristeagatik eta zorterik onena opa dizugu.


Zeraingo Udalaren osaketa uztailaren 2ra atzeratu dute, helegite bategatik

Zerainen PPk boto batekin zinegotzi bat lortu duenez, Zeraingo Herri Kandidaturak (108 boto, lau hautetsi) helegitea jarri du eta, ondorioz, Udalaren eraketa uztailaren 2ra atzeratu dute.


Auzoetan haur tailerrak antolatzea eta San Joanetako aurrekontua, gaur, gaien artean

Hezkuntza, Kultura eta Euskara Batzordea izango da gaur Udaletxeko Areto Nagusian, 18:00etan. 6 puntu izango dituzte hizketarako: tartean, lau talderen dirulaguntza justifikazioak (2009koak); eta egitarauak eta aurrekontu onartzeak: San Joanetakoak, Biteriko ikastaroenak eta auzoetako haurrentzako tailerrenak.


Almerian desagertutako etorkinen bilaketa 'aktiboa', bertan behera

Ostiralean patera batean zihoazen Saharaz hegoaldeko hainbat etorkin uretara jausi ziren Sacratiff lurmuturretik 23 milietara. Momentuz, 31 lagun bizirik erreskatatu dituzten eta lau hilda.

Salbamendu kideek Saharaz azpiko Afrikako hogei bat etorkinen bilatze lan "aktiboa" bertan behera utzi dute. Izan ere, ostiralean patera batean zihoazen Saharaz hegoaldeko hainbat etorkin uretara jausi ziren Sacratiff lurmuturretik 23 milietara.

Ildo horretan, iturri berdinek adierazi dutenez, bilaketa "aktiboa" amaitutzat eman ostean, bilaketaren bigarren fasea martxan jarri da bai aire, zein itsaso bidezko bilaketetan.

Erabaki hau asteburu osoan zehar bilaketa lanekin jarraitu ostean hartu da. Momentuz, 31 lagun bizirik erreskatatu dituzten eta lau hilda (horietako bi adingabekoak).

Bizirik erreskatatu dituzten etorkinen arabera, 20 lagun inguru daude oraindik desagertuta, 19 gizon eta emakume bat.


Langabezia jaitsi egin da ekainean Debagoienean

Ekainean maiatzean baino 125 lagun gutxiago zeuden lan barik Debagoienean, 3.559 guztira (%12,07). Langabeziak bailarako herri guztietan egin du behera, Antzuolan (berdin mantendu da) eta Leintz Gatzagan (gora egin du) izan ezik.

Aurtengo urteak orain arte utzitako langabezia daturik onenarekin heldu gara Debagoienean 2013 erdira: 3.599 pertsona zeuden lan barik ekainean (%12,07); maiatzean, 3.724 (%12,49); apirilean, 3.775 (%12,66); martxoan, 3.825 (%12,83); otsailean, 3.868 (%12,98); eta urtarrilean, 3.776 (%12,67). Aurtengo urteko ekaineko Debagoieneko datua aurreko urteetako hilabete berekoekin alderatuz gero, berriz, 2012koa baino altuagoa da (3.250 langabe zeuden bailaran 2012ko ekainean) eta 2011koa eta 2010ekoa baino baxuagoa (2.984 eta 2.963 langabe zeuden, hurrenez hurren).

Joera beheranzkoa izan da herri denetan, bi salbuespenekin: Leintz Gatzagan igo egin da langabezia, eta Antzuolan bere horretan mantendu da. Arrasate da langabezia tasarik altuena duen herria Debagoienean, eta Elgetak du baxuena.

Datuak, herriz herri

Langabe gutxiago Hego Euskal Herrian ere

Espainiako Lan Ministerioak emandako datuen arabera, Hego Euskal Herriko lau herrialdeetan egin du behera langabezia tasak. Ekainean, 225.434 pertsona zeuden langabezian Araban, Bizkaian, Gipuzkoan eta Nafarroan; Maiatzean baino 5.969 gutxiago eta iazko ekainean baino 17.541 gehiago.

Horrela bukatu dute ekaina:

Araban, 27.428 lanberekin.

Bizkaian, 98.082rekin.

Gipuzkoan, 48.503rekin.

Nafarroan, 51.421ekin.

Hego Euskal Herrian, 225.434rekin.


Banaiz Bagararen euskara klaseak martxan dira berriro

Irune Balentziaga Euskara zinegotziak gogorarazi duenez, Aste Santuko oporren ondoren, abian dira berriro Banaiz Bagararekin batera Errenteriako Euskara departamenduak martxan dituen euskara klaseak. Ikastaro hori egunerokotasuneko egoeretan euskara erabiltzera zuzenduta daude, lagun artean, kalean edo lanean. Gurasoentzat ere erabilgarriak dira, euskararen gaineko ezagutza handitzeko.

Klaseak astean behin izaten dira, eta euskara era sinplean ikasten dute. Hala nola, euskal kantak eta dantzak ikasten dituzte.

Balentziagaren arabera, askotariko jatorrietako jendeak parte hartzen dute ikastaro horietan, eta horrek “kultur aniztasunean” eragiten duela esan du: “Munduko hainbat kultura eta hizkuntza batzen dira euskara lotura nagusia izanik”.

Astelehenero elkartzen dira, 15:30etik 16:30era, Lau Haizetera elkartearen egoitzan (Pablo Iglesias 11, EuskoTren geltokiaren parean). Informazio gehiago lortzeko bi telefono zenbaki jarri dituzte eskura 645 73 38 18 (Petra Elser) eta 943 44 96 13.


Nafarroak hiru urtean berdinduko ditu pentsioak gutxieneko soldatarekin

22.000 pentsio osatuko ditu Barkosen Gobernuak, zerga kenkarien bidez. Pentsioa %8 igoko zaie aurten 9.490 alarguni. Hiru urtean %4,5 eta %73 bitarteko igoerak izango dituzte pentsio apalenek.


Aukera zabala herritarrentzat

Zegaman bederatzi zinegotzi aukeratuko dituzte herritarrek maiatzaren 22an (horietatik bat alkate izendatuko dute gero). Bost taldek aurkeztu dituzte zerrendak, baina hiru dira herritarrek osatutakoak: Aralar, Bildu eta Zegama Lantzen.

Aralarren nahia «benetako» parte-hartzea bultzatzea da, erabaki esparruak herritarrei zabalduz, plenoak ordutegi egokian eginez eta aurrekontu parte-hartzaileak bultzatuz. Gazteek Zegamako Udaleko politikan parte aktibo izan behar dutela ere uste du.

Hirigintza pertsonen zerbitzura jarri behar dela eta, eraikitako etxeen gehiengoa babes ofizialekoa izan behar dela dio Aralarrek. Bestalde, gazteen emantzipazioa errazteko alokairu soziala bultzatu nahi du etxe hutsen «zentsu efektibo bat» eginez, eta etxebizitza bihur daitezkeen lokalen inguruko araudia malgutuz.

Aitor Zabaleta buru duen alderdiak uste du krisiari ezkerreko irtenbidea ematea ezinbestekoa dela. «Langabeziak gehien erasan dituen adin tarteetan eraginez zein lagunduz, eta gure herriaren desberdintasunak ahalik eta gehien murrizten dituen ereduaren alde apustu eginez».

Herriaren behar eta nahi kulturalak antzeman eta horiek asetzea bilatuko duen plan bat abian jarri nahi du, eta inguruko herrien elkar lana eta auzolana bultzatzea ere lehentasunen artean ditu Aralarrek.

Bildu

Bilduren ustez «herritarrek zuzenean parte hartuko duten Udala behar du Zegamak», eta horregatik Udalaren kudeaketa orokorrean aldaketak egin behar dira. Azpiegiturak plangintza orokor baten arabera eraikitzea planteatzen du Bilduk, «benetan zer behar den bizilagunekin aztertuz, pribatizazioan erori gabe, eta beharretara moldatuz». Lehen sektoreari dagokionean, baserritarrekin auzolana bideratzeaz gain, euren produktuak saltzeko bideak ireki behar direla dio.

Bilduren ustez gazteak antola daitezen erraztasunak eman behar dizkie Udalak «baina kontrolatu gabe eta autonomia emanez». Turismoan berriz, Zegama «ekonomikoki itotzen duen turismo eredua bultzatzen da egun Udalean», eta Bilduren ustez «beharrezkoa da turismoak dakartzan ondasunen eta gastuen arteko balantzea egitea, eta proiektuak horretara egokitzea».

Bilduk dio Osakidetzako murrizketengatik, medikurik gabe geroz eta egun gehiagotan egoten direla, eta zerbitzua lehenera itzul dadin lan egin behar duela Udalak. Azkenik, herri eskola, kirol taldeak edo musika eskola elkarlanean jarriko dituen proiektu baten beharra ikusten du.

Zegama Lantzen

Zegama Lantzenek informazio panel digitala ipini nahi du udaletxe ondoan herritarrak informatuta edukitzeko.

Hirigintzan, bidegorria eta Gi-2637 Zegamaraino berehala irits daitezen Diputazioarekin harremanetan jarriko da. Ludoteka bat irekitzeko, haurreskola handitzeko, etxebizitza tasatuak egiten jarraitzeko eta Txarape zein Alderdi Eder urbanizatzeko asmoa ere badu. Bestalde, Aitxuri herri eskola handitzeko hitzarmena sinatuko du Jaurlaritzarekin. Gizarte Zerbitzuen barruan, langabezian dauden herritarrei laguntza ematea eta herritarrak dituzten beharrak antzematea zein zerbitzuak ezartzea lehenesten du.

Zegama Lantzenek Aizkorri-Aratz Parke Naturalaren barruan «lortu den burujabetasunari eutsi eta Zegamaren interesen alde egiten jarraitu nahi du». Turismoan, Murgixarrin bungalowak egiteko asmoa du, eta San Adriango Mikelete etxea berritzeko proposamena eraman nahi du Partzuergora. Kirolean gimnasioaren erabilera bultzatzea, herri kirolak sustatzea, bolatoki berria egitea eta mendiko bizikleten txapelketa antolatzea ditu lehentasunen artean.


Sendotze bidean

Aro berria, egunez egun, sendotzen ari da. Gero eta zimendu sendoagoak ditu, nahiz eta ez den falta egoera desegonkortu nahian dabilenik. Eskubideen errespetuan eta aukera berdintasunean oinarritako aroa eraikitzen ari da. Maiatzeko udal eta foru hauteskundeetan Bildu aurkeztu ahal izanak bultzada handia eman dio aro berriari. Emaitzek beraiek norabide bereko bultzada ekarri dute. Alderdi batzuek —EAJ, Bildu, Aralar... — ongi interpretatu dute hautestontzietako mezua. Jokamoldeak aro berriaren arabera egokitu behar direla ulertu dute. Horren lekuko da, adibidez, Aralar eta Bilduren arteko akordioa udalen osatzeari begira. PP eta PSOE, ordea, oztopoak jartzen saiatu dira: Bildu erakundeetatik baztertzeko itun bat proposatu dute. Itun horrek porrot egin du udalak osatzeko orduan. Batetik, ez datorrelako bat garai berriekin. Bestetik, EAJ, PSE eta PPren indarrak biltzeko ekimenak benetako oinarririk ez duelako, eta bideraezina delako Eusko Jaurlaritza sostengatzen duen PSE-PP ituna indarrean dagoenean, edo PSEren eta EAJren arteko harremanak krisi sakonean daudenean.

Horregatik, harrigarria da sozialistei entzutea Lizarra-Garaziko akordioaren itzulera aipatzen, indarrean dagoen itun bakarra PSE-PPrena denean. Jakin badakite sozialistek gobernu horrek zilegitasun falta izateaz gain, politikoki jokoz kanpo gelditu dela. Alferrikakoak dira Eusko Jaurlaritzari eginkizunik emateko ahaleginak. Ez da sinesgarria esatea, Lopez lehendakariak egin duen bezala, «gobernu sozialista inoiz baino beharrezkoagoa» dela.

Udalen osaketak, oro har, sendotu egin du egoera berria, Donostiako argazki sinbolikoak erakusten duenez. Batzar Nagusietako eta Nafarroako Parlamentuetako mahaien osaketa (Bizkaikoa salbu) bat dator haize berriarekin. Diputatu nagusien aukeraketa norabide berean gauzatzea espero da. EAJk bere egitasmoa balioesteko eta bere nortasuna indartzeko saioa egin dezake, Markel Olano hautagai gisa aurkeztuz. Sozialisten esandakoei kasu eginez, EAJk pentsa dezake PSEk ez duela Olano sostengatuko, baina, badaezpada, ondorioei begiratuta eta koherentziaz jokatuta, ezin du arrisku hori hartu. Nola egin argitzea falta zaio.


Xoxokako Motor Kirol Klubak "Slalom" proba antolatu du martxoaren 29rako

Urnietan, bostgarren urtez, Euskadi mailako auto proba bat antolatzen ari dira Xoxoka Motor Klubeko kideak, "Slalom" bat hain zuzen ere. Bertan gidari federatuek haien abilezia zirkuitu tekniko batean erakutsiko dute.

Hona hemen 2018ko "Slalom" modalitateko bideoetako bat. Jon A.I erabiltzailearen bideoa:


Ezker Batuak bere hautagaia aurkeztu du Arabako ahaldun nagusia izateko

EBk ez du akordiorik lortu EAJrekin, baina Mikel Aranak dio oraindik denbora badagoela negoziatzeko

Korapilatua daude oso Arabako ahaldun nagusia aukeratzeko negoziazioak, eta, inbestidura saioa etzi egingo bada ere, oraindik argitu gabe dago nor izango den Diputazioko buru. Atzo, gainera, Ezker Batuak Nerea Galvezen hautagaitza aurkeztu zuen ahaldun nagusi izateko, epea amaitzear zegoela. Hori horrela, ostegunean PPk, EAJk eta Ezker Batuak nork bere hautagaia aurkeztuko dute inbestidura batzarrean.

Gaur-gaurkoz, EBren eta EAJren arteko negoziazioak ez aurrera ez atzera daude, eta, azken orduko akordiorik ezean, Ezker Batuko bi biltzarkideek beren hautagaiaren alde egingo dute. EBren botoak, baina, erabakigarriak izango dira Arabako diputatu nagusia aukeratzeko. PPk jso zuen botorik gehien, eta Javier de Andresek ziurtatuta dauka PSE-EEren babesa. Xabier Agirre jeltzaleak Bilduren botoak izango ditu, baina EBren bi botoak ezinbestekoak zaizkio aukeratua izateko. Hala, EBk Nerea Galvez bere hautagaiaren alde bozkatuko balu, PPrentzat izango litzateke Arabako Diputazioa.

Nolanahi ere, Mikel Arana EBko koordinatzaile nagusiak uste du denbora badagoela EAJrekiko negoziazioak bere onera eramateko, eta adierazi du etzi arte negoziatzen jarraituko dutela. Etziko saioan Agirre babestearen truke, eskaera jakin batzuk egin dizkio EBk EAJri programaren inguruan —zerga politikari, enpleguari eta ingurumenari dagozkienak–, eta Aranak dio pilota jeltzaleen teilatuan dagoela oraindik: «EAJren esku dago programaren inguruan akordioa lortzea eta gure hautagaitza muturreraino eramatea ala gure botoak Agirreri ematea». Aranaren hitzetan, zerga politikaren inguruan dute EAJk eta EBk desadostasunik handiena; batez ere, ondasunen gaineko zergari dagokionez.

Azaldu duenez, EB ez da De Andres babestearen aldekoa, baina EAJrekin oraingoz ez du posible ikusten akordiorik lortzea. Hortaz, Aranak aitortu du «estutzeko» modu bat dela inbestidurara bere hautagaitza aurkeztea, eta «aukera denak irekita» daudela bozketari begira.

Antonio Basagoiti EAEko PPko presidenteak, berriz, aitortu du baduela ahaldun nagusia PPko hautagaia izateko esperantza; haren ustez, «oso larria» litzateke EBk «ustelkeriak zipriztindutako» hautagai bati ematea babesa. «EB ez dut ikusten ustelkeria kasuan sartutako gobernu batekin akordioak egiten. Ustelkeriaren alderdiari babesa ematea baino gauza larriagorik ez dago».

PPkoek ere negoziazioak izan dituzte EBrekin, eta hainbat alorretan —zerga politikan, esaterako— hitzarmenak egiteko prest daude. Gainera, Basagoitik argitu du EBren abstentzioa nahikoa dela PPko hautagaia ahaldun nagusi izateko, eta ez dutela inolako «loturarik» izan nahi alderdi horrekin. «Gurekin ez dute itunik egin behar, baina EAJrekin, berriz, lau urterako ezkondu beharko dute».

Saio luzea

Biltzar Nagusietako prentsa bulegoak jakinarazi duenez, osteguneko inbestidura saioak luze joko du. Goizeko bederatzietan hasiko da bilkura, eta arratsaldeko zazpiak arte iraun dezake. Hiru hautagaiek hitz egingo dute aurrena, ordubeteko txandetan. Gero, ordu erdi izango dute taldeetako bozeramaileek, euren jarrera azaltzeko. Diputatugai nagusiek ordu erdi bana izango dute erantzuteko, eta, taldeetako eledunen txandaren ostean, bozketa egingo dute.


Bukatu dira Iurretako Sanmigel jaiak

Ohiturazko bertsoak kantatuz eta jaietako zapiak erreta amaiera eman diote Iurretako Sanmigel jaiei.


Lularen izendapena behin-behinean baliogabetu du epaile federal batek

Gaur goizean egin du Presidentetzarako ministro karguaren zina Luiz Inacio da Silva Lula-k.

Itagiba Catta Preta Neto Brasiliako Auzitegi Federaleko epaileak hartu du kautelaz Luiz Inacio da Silva Lula-ri Presidentetza kargua kentzeko erabakia, karguaren zina egin eta ordu gutxira. Epaileak arrazoitu du Presidentetzarako ministro karguak botere nahikoa emango liokeela Polizian eta Justizian eragiteko, eta ustelkeriagatik haren kontra hasia den ikerketa oztopa lezakeela. Erabaki horrek are gehiago harrotu ditu hautsak Brasilen. Planalto presidentetza jauregiaren inguruan oposizioko eta gobernuko jarraitzaileak elkartu dira goiz-goizetik, eta Poliziak inguraturik dauka jauregia.

Atzo jakinarazi zuten Lula Presidentetzarako ministro izango zela, Petrobras auziak inoiz baino estuago eragin dionean. Kargua hartuta, justizia arruntak ezin du epaitu, forudun izango litzatekeelako, eta, beraz, Auzitegi Gorenaren esku geratuko litzateke hura epaitzeko prozesua. Ikusteko dago epailearen behin-behineko erabakiak nola eragingo duen.

Lularen izendapena polemika iturri izan da, are gehiago atzo izendapenaren berri eman ondoren grabazio bat zabaldu zenean. Grabazio horren arabera, Dilma Rousseff presidenteak mezulari baten bidez Presidentetzarako izendapenaren dokumentua bidaliko ziola esan zion, "behar izanez gero erabiltzeko". Poliziak grabatutakoa da grabazioa, eta Justiziak zabaldua. Sergio Moro epaile federalak Lava Jato auzirako proba gisa erabiliko duela esan du.

Brasil lurrikara politiko betean dago. Gobernuaren aldeko alderdiek "kolpe" bat eman nahi izatea leporatzen diote oposizioari, eta hark, berriz, gobernuari eskatu dio agintea uzteko, "ustelkeria lotsagabeak egoera jasanezina" eragin duelako herrialdean.

Izan ere, oposizioak denbora darama Rousseff gobernutik kentzeko ahaleginean. Prozesu politikoa abiatu zuen joan den abenduan presidentea botatzeko, baina Auzitegi Gorenak atzera bota zuen "prozedura akatsak" zeudelako. Atzo, berriz, Gorenak oniritzia eman zion legebiltzarraren eskaerari, eta batzorde bat osatu dute Rousseff kentzeko arrazoi juridikoak aztertzeko.


Maiatzaren 6an erabakiko dute Aiaraldeak eta Zuiak

Erabakitze eskubidearen aldeko galdeketa egingo dute udaberrian Aiaran, Amurrion, Artziniegan, Laudion, Okondon eta Zuian.

Datorren urteari begira, herri galdeketa berriak antolatzeko dinamikak daude martxan Araba aldean. Aiaraldea Bat plataformak, esaterako, aurkezpen irekia egin zuen pasa den larunbatean, Laudioko Lamuza parkeko Kasinoan. Bertan, berretsi zuten maiatzaren 6an deituko dituztela 30.000 aiaraldear erabakitzeko eskubidearen aldeko kontsultan parte har dezaten. Gogoratzekoa da bost udalerritan egingo direla horiek: Aiaran, Amurrion, Artziniegan, Laudion eta Okondon.

Horrekin batera, ekimena aurrera atera ahal izateko, azken bi hilabeteotan egindako sinadura bilketan aurreikusitako kopurua gainditu egin dela azaldu zuten larunbatean, eta emaitzak ere aurreratu zituzten: hautesle-erroldaren %14k eman dio babesa galdeketari; edo beste modu batean esanda, 4.215 lagunen sinadurak lortu dituzte.

Pozik daude Gure Esku Dago eragileko plataformakoak lortutako emaitzarekin: "Adin guztietako herritarrek, herri erakundeek, sindikatuek eta alderdi politikoek hartu dute esku ahalegin honetan, eta emaitza oso ona izan da". Laudioko agerraldian nabarmendu zuten parte hartze demokratikoa bultzatzea dela helburua, "norberak erabakitzeari bide ematea"; eta gogorarazi zuten maiatzaren 6an 16 urtetik gorako herritarrek erabakitzeko eskubidearen alde bozkatzeko aukera izango dutela. Bitartean, lanean jarraituko dutela iragarri zuten.

Sinadura bilketa

Aiaraldetik gertu ere jo eta su dabiltza herri galdeketa prestatzen; Zuian ere egun bera aukeratu dute eta. Dagoeneko hasi dira horretarako prestatze lanekin: abenduaren 11n, esaterako, kontsultan erabiliko den galdera adosteko batzar irekia egin zuten.

Sinadurak biltzea izango da hurrengo erronka. Horrekin lotuta, abenduaren 23an eta 30ean eta urtarrilaren 6an mahaiak jarriko dituzte Murgiako plazan, honako ordutegian: goizean, 13:00etatik 15:00etara bitartean.

Galdeketa egiteko erabakia hartu aurretik, bestelako ekintzak ere antolatu izan ditu Zuiako Gure Esku Dagok; tartean, Kataluniari babesa helarazteko ekimenak. Aurtengo ekainaren 9an eta 10ean, esaterako, Kataluniako motorista indepentisten bisita jaso zuten udalerrian; hamarnaka motorzale elkartu ziren asteburu horretan. Maiatzaren 21ean, berriz, Gure Esku Dago ibilbidea egin zuten Zuiako herrietatik; 18 kilometroko ibilaldia egin zuten parte-hartzaileek.


Igor Portu, tortura arrastoekin, Donostiako ospitalean egin zizkioten irudietan

Donostiako Auzitegiaren aginduz, hainbat erreportaje grafiko egin zizkioten ospitalean. Bihar zortzi guardia zibilek deklaratuko dute inputatuta.

Igor Portu urtarrilaren 6an atxilotu zuen Guardia Zibilak Arrasaten, Mattin Sarasolarekin batera. Hurrengo eguneko goizaldean, Donostiako ospitalean ingresatu zuten, kolpe aztarnekin eta birika batean odol isurketarekin. Ospitalean zegoela, Donostiako Auzitegiaren aginduz hainbat erreportaje grafiko egin zizkioten, lesioen jatorria ikertzeko asmoz. Goiko argazkiak, epaitegiaren esku dauden erreportaje horietako ale batzuk dira. Lehengo hirurak ospitalera iritsi zenean egin zizkioten. Laugarrena, ordu batzuk beranduago, Zainketa Intentsiboetan jarri zutenean.


Poesiari eskainitako plaza

Ehunka pertsona hurbildu da Eara, aurten hamargarren aldia duten Poesia Egunetako errezitaldi eta ekitaldiak ikusteraAurten zaharberritutako burdinolarako ibilbide literarioa sortu dute urteurrenean

«Kalean dabilen zerbait da poesia». Federico Garcia Lorca ez zen inoiz Ean izan (Bizkaia), baina bete-betean asmatuko zukeen esaldi horrekin bertako giroa deskribatzen. Hamargarren urteurrena bete dute aurten Poesia Egunek, eta urteurrena biribiltzeko, herriko plaza bete zuten atzokoan poesiazaleek. Gabriel Arestik idatzitako hitzaldi batekin hasi ziren ekitaldiak, ostiralean, eta ehunka pertsona elkartu zen atzo errezitaldi, musika emanaldi eta ibilbide literarioz gozatzera. Bazebilen zerbait kalean.

Gizartearen eta poesiaren arteko lotura. Hori izan da aurtengorako hautatu duten ardatza, eta gai hori izan zuen mintzagai Fabiana Boer poeta eta antzerkigile argentinarrak atzo. Donostian bizi da orain dela hilabete batzuz geroztik, eta bera izan da aurtengo idazle gonbidatua. Artea gizartea aldatzeko tresna gisa: sormena eta talde-indarra izeneko hitzaldiarekin hasi zuen egitaraua goizean. Sorkuntzaren eraldaketarako gaitasuna defendatu zuen udaletxeko aretoan, zeina jendez beteta zegoen, eta adibide praktiko sorta bat ere eskaini zuen. Hasieratik azaldu zuen argi bere iritzia. Lehen esalditik: «Sortzea erresistitzea da. Erresistitzea, sortzea».

Artearen eta aktibismo politikoaren bidegurutzean jarri zuen begia. «Lagun hurkoaren mina sentitzeko eskubidea» aldarrikatu, eta arteak «gizaki izatearen lotsa» kudeatzen lagun dezakeela azaldu zuen. «Artea etortzeko den bizitzarako entsegu bat da». Iraultzailea dela, alegia, «bizitzak askatzen dituelako». Azaldu zuenez, kontsumitzaile nahi du sistemak pertsona, eta sorkuntzak lagundu dezake pertsona eragile bilakatzen. Eskain diezazkioke gizarte bidegabe bati aurka egin ahal izateko tresnak. Eta hor topaketa. Izan ere, beste hitz batzuekin eta beste hizkuntza batean, baina Arestik esandako bera esan nahi izan zuen Boerrek: poesia badela mailu. «Ez dago bere kanta ez duen iraultzarik».

Poesiaren indarra

Etengabea izan zen Arestiren erreferentzia bestela ere. Haren itzalpean sortu ziren Poesia Egunak, eta haren gerizpean jarraitzen dute egun ere. Hamar urteren ostean. «Poesiaren indarra aldarrikatzea da gure asmoa». Esaldi horrekin laburbildu zuen Karmelo Landa EHUko literatura irakasleak Poesia Egunen asmoa. Urteurrena borobila izanik, ordea, lehen aldia ere izan zuen gogoan, eta berriz ere Aresti aipatu behar. Landaren hitzetan, Arestiri «babesa» eskaintzea izan baitzen antolatzaileen lehen asmoa. Gogo horrek abiatu omen zuen jaialdia. «Bilboko Udalak oso baldar jokatu zuen harekin, eta guk babes bat eskaini nahi izan genion herrian». Ez zen debaldekoa idazlearen aipamena. Bertan eman zituen idazleak bere bizitzako azken bi urteak, eta, Landaren hitzetan, «babesleku bat» eskaini zion herriak.

Jaialdiarekin hasi, eta hamar urteren ondoren positiboa da Landaren balorazioa: «Egun oso bizirik eta indartsu dago poesia Ean, eta, oro har, baita Euskal Herrian ere. Erdal poetak etorri izan direnean, adibidez, harrituta gelditu dira hemengo bizipen poetikoekin». Karmele Larrinaga Herrijari Emon Arnasa taldeko kidea ere pozik mintzo zen atzo. Lanpetuta, baina pozik. «Batzuetan pentsatzen duzu ez zarela helduko, eta galduta zaudela, baina oso poz handia da guretzat urtero ekitaldi bakoitzean jende kopuru dezente bat biltzen dugula ikustea». Beteta zeuden aparkalekuak, esaterako.

Eguerdikoa izan zen eguneko ekitaldi nagusietariko bat. Aurten berritu dute herriko burdinola zaharra eta hara doan bidea, eta baliatu egin zuten lan hori antolatzaileek. Ibilbide literario eta artistikoa izan zen bertan. Eta literatura eta memoria uztartu zituzten hala. Espresuki jaialdirako sortu zuten emanaldia, eta herritarrek irakurri zituzten beren herriko historia txatalak biltzen zituzten testuak. Denborarekin bazterrean gelditutako bidean ibiltzen ziren eatarren nondik norakoak izan zituzten gogoan. Haien lanak, erbestea, gerra... «Izan ere, bideetan barrena gabiltzanean, ez al gabiltza akaso beste batzuen oinek, itzalek, ahotsek utzitako arrastoen gainean?»

Baina ez zen irakurketa soila izan. Idoia Beratarbide artistak instalazio bat prestatu zuen herritik olarainoko biderako. Burdinola berritzen ari zirela bertan aurkitutako zapata zaharrak jarri zituen bide ertzeetan pilatuta, adidibez, eta testuz betetako orri batzuekin egindako paperezko itsasontziak ere jarri zituen putzuetan. Olara helduta Joxemari Karrerek idatzitako Zapatak bakarrizketa eskaini zuen Ainhoa Alberdi aktoreak. Zapata piloaren erdian emakume bat, bere haurtzaroko ametsak eta gerrak ekarritako izua kontatzen. Memoriaren aldeko aldarrikapena hor ere. «Datozen haurrek ez dute merezi gure isiltasuna».

Ez da aurten jaialdirako espresuki sorturiko pieza bakarra izan. Mikel Antzak ere Sumak Kawsay testua idatzi du beren-beregi Earako. Ekonomiari buruzko gogoeta sorta bildu ditu egun Fresnesen preso dagoen idazleak, eta liburuxka batean argitaratu dituzte Poesia Egunetarako. Testuaren irakurketa dramatizatua eskain zuten Mikel Martinez eta Iñaki Ziarrustak. Haiek hartu zuten idazlearen ahotsa. Haren hitzekin: «arriskatu eta berritzeko garaiak dira».

Hurbiltasuna eta mimoa

Ehunka pertsona izan zen ekitaldietan, eta zerrenda osatzen zuten, adibidez, eguerdian herriko plazan bildutako idazleek. Bertan ziren, besteak beste, Iñigo Aranbarri, Itxaro Borda, Juanjo Olasagarre, Angel Erro eta Lutxo Egia. Jaialdia topaleku ere bada, izan ere. Eñaut Elorrietak, adibidez, lehen aldia zuen atzokoa Poesia Egunetan, baina ez bisitari gisa. Aurrez ere maiz izan da jaialdian ikusle gisa, baina aurten izan da aurrenekoz musikari modura. «Eskaintzaren maila handia da, eta antolatzaileek oso ongi zaintzen dute ekitaldi bakoitzean». Oso gustura egoten zen ikusle gisa, eta oso gustura sortzaile modura. «Ezin ederragoa da lekua, eta antolatzaileek mimo handia jartzen diote denari. Sortzen den giroa oso atsegina da. Oso gertukoa. Familiakoa». Eta hurbiltasun hori nabarmendu zuen Gloria Totorikaguena eatarrak ere. Beti izan da irakurzalea, baina Poesia Egunen bitartez bilakatu zen poesia zalea. «Urteko ekitaldirik ederrena izaten da hau niretzat. Luxu bat da».

16 urtez libururik kaleratu gabe egon ostean, iaz kaleratu zuen Bitan Esan Beharra liburua Rikardo Arregi Diaz de Herediak, eta argitalpen haren harira izan zen atzo Ean. Errezitaldia eskaini zuen Hedoi Etxarte eta Fabiana Boer poetekin batera Apikalen. Eta babesa aipatu zuen berak ere jaialdiari buruz aritzean. «Oso gustura sentitzen naiz hemen, eta lagunak ere etortzen direnez, oso babestuta sentitzen naiz».

Castillo Suarez idazleaketa Borja Estankona musikariak ere Urtebetetze festa emanaldia eskaini zuten afalostean. Gaur Lucien Etxezaharretaren hitzaldia izango da goizean, eta poesia eta kantua batuko dituen Eñaut Etxamendiren kantaldia 13:00etan. Eta Elkartasun Basatia errezitaldia eskainiko du Oier Guillan poetak 17:30ean.


Udaran turismo praktikak egiteko aukera, turismoko informazio gunean

hernaniko Udalak turismo informazio gunea jarriko du uztailean eta abuztuan, udalerriaren inguruko informazioa zabaltzeko. Hala, Hernanira hurbiltzen diren bisitariek, turismo informazio gunera hurbildu bezain laister jakingo dute zein leku bisitatu ditzaketen . Turismo gunean praktiketako pertsona bat ariko da informazioa ematen, hala jakinarazi du Hernaniko Udalak. Azaldu duenez, turismo praktika aldia egiteko aukera eman nahi dio turismo ikasketak egiten ari den ikasle bati, eta hortaz, deialdia luzatu du. Praktikak egiteko interesa dutenek Hernaniko Udalera jo behar dute. Erregistroan, praktikak egiteko bete behar diren oinarriak jasoko dituzte, eta izena ere bertan emateko aukera izango dute. Erregistroa 09:00etatik 13:00etara dago zabalik, eta izena emateko azken eguna maiatzaren 30a da


Baserritarren azoka, lasterketa eta sagardoa Elgetan

Baserritar eta artisauen azoka, Intxortara igoera lasterketa eta sagardoa izan dira protagonista Elgetako asteburuan. Zapatu eta domekan hainbat herritar kalera irten dira denetariko ekintzez gozatzeko gogotsu. [ARGAZKIAK]

Etxean baino, kalean pasa dute asteburua Elgetako herritarrek; izan ere, bi egunetan zehar izan dute zer egin, zer jan eta zer erosi, dena herrian bertan. Zapatuan Elgetako baserritarren eta artisauen azoka egin zuten herriko plazan eta bertako produktuak zeuden non nahi. Denetarik zen baserritar eta artisauen postuetan; barazkiak, fruituak, loreak, eskuz egindako poltsak, eskumuturrekoak… Elgetar asko gainera, erosteko gogotsu irten ziren.


Elgetako berbalagunak euskara zabaltzen jarraitzeko gertu

Lau taldetan banatuta asteon ekin diote ikasturte berriari Elgetako mintzalagunek. Oraingoz hamalau dira eta astean behin elkartuko dira euskaraz jarduteko. Gustura hartuko lituzkete kide gehiago eta zabalik dute izen-ematea.

Mahaiaren bueltan elkartu ziren hilaren 11n Elgetako zenbait berbalagun. Mendi Mendian elkartean egin zuten lehenengo topaketa eta zazpik lagun elkartu ziren. Kide berriei ongi etorri emateko eta ikasturte hasiera honetan osatu diren taldeen aurkezpena egiteko saioa izan zen. Pare bat jolas ere egin zituzten hasierako hartu-emana errazteko. Programako koordinatzaile Geaxi Ezpeleta gustura azaldu du topaketak emandakoarekin.

Lau talde eta hamalau kide

Oraingoz, lau talde eta hamalau lagun ari dira mintzapraktika saioetan, eta aste honetan hasi dira elkartzen. Aurrerantzean astean ordubeteko saioak egingo dituzte euskaraz jarduteko espazioak sortuz.

Taldeetako bi martitzenetan elkartuko dira; bata 09:30ean, eta bestea 17:15ean. Hirugarren taldeak eguaztenetan egingo ditu saioak, 16:30ean. Eta laugarrenak eguenetan, 10:00etan. Izen-emateak, dena den, zabalik jarraitzen du elgetanberbetan@gmail.com helbide elektronikoan.

Hirugarren urtea da Elgetan Berbetan programa martxan dela, eta eskualde mailako egituran integratuta dago. Hala, eskualde mailako hainbat irteera egingo dituzte. Lehenengoa urriaren 29rako antolatu dute Arrasateko Lezetxiki indusketa gunera. Debagoieneko mintzalagun guztiak daude gonbidatuta. Ezinbestekoa da aurrez izena ematea.


Merkatuak arnasaldia eman dio Italia eta Espaniako zorrari

Goizean, atzo, Italia zein Espainiako zorra aspaldiko garestien zegoen, baina eguerdirako interesak apaltzen hasi ziren eta zorra saldu zuten.


Euskal liburuei zukua ateratzen

Hileko azken ostegunak gorriz markatuta daude Kima Euskara Taldearen egutegian: Testu bazkaren egunak dira. 19:00etan jarri dute hitzordua, Altsasuko Gure Etxea eraikineko 2. solairuan. Lagundutako irakurketa egitean datza Testu bazka. Denon artean euskal idazle baten testu labur bat irakurri eta gero, saioaren gidariak proposatutako galderen bidez, guztien artean testuari mamia, zukua, sekretuak, egitura eta beste ateratzen saiatuko dira. Ez da literatura-ezagutza espezifikorik behar eta ez da etxerako lanik izanen. Gaurkoan, Etxegoienen Autokarabana liburuko pasarteak landuko dituzte.Altsasuko Kima Euskara Taldeak irakurtzeko plazeraz gozatzeko gonbitea egiten du. 16 urtetik gorako irakur zaletasuna duten sakandarrei eta idazketaren sekretuak ezagutzea maite dutenei egiten diete eskaintza. Antolaketa errazte aldera, aldez aurretik liburutegian edo altsasuneuskaraz@euskalerria.org helbidean izena ematea eskatzen du Kimak.


Menchu Gal hil da, Euskal Herriko XX. mendeko margolarien artean goraipatuenetakoa

90 urte zituela hil da, Irunen, sari ugari jasotako artista.


Ekologisten arabera, lanak egiten ari dira lindanoak kutsatutako eremu batean

Lurra mugitzen eta zuhaitzak mozten ari dira Jata mendian (Bizkaia). Lurren azterketa egiteko eskatu du Ekologistak Martxan erakundeak


Zoazen tokira zoazela, hegazkinez edo autobusez, Aiaraldea.eus

Egilea: Alfredo Remirez

Modalitatea: Argazkia

Kategoria: Bidaiak


Nafarroako Trial Bizikleta Txapelketa Arakilen

Bihar, 10:00etatik aurrera Biaizpeko arratean

Irantzu Trialbici klubak eta Nafarroako Txirrindularitza Federazioak antolatuta, Nafarroako Trial Bizikleta Txapelketa hartuko du Arakilek. Txapelketa 10:00etan hasiko da Biaizpeko arratean. Txapelketa baliagarria da Trialbici Zona Norte Openerako. Bertan trial bizikletan iaioak diren iparraldeko espezialista onenak lehiatuko dira. Antolakuntzak zehaztutako ibilbide eta eremu ikusgarriak gainditu beharko dituzte.


EH Bilduk herri batzarrak egingo ditu urtarrilean, barne eztabaidarako

Erakundeetan Ahal Dugurekin eta Irabazirekin aliantza politikoak berriak egiteko aukera ikusten du Hasier Arraiz EH Bilduko bozeramaileak.

Abenduaren 20ko hauteskunde emaitzen ondotik, Hasier Arraiz EH Bilduko bozeramaileak iragarri du koalizioak barne hausnarketa prozesu bat abiatuko duela urtarrilean, 2016ko hauteskunde autonomikoei begira euskal gizarteari egingo dion "eskaintza" birdefinitzeko. Hala, EH Bilduk herri batzarrak egingo ditu Euskal Herriko herri eta hirietan.

Euskadi Irratiari eskainitako elkarrizketan, Arraizek onartu du batzuetan ez dutela proposamen erakargarria egiten asmatu eta, beraz, EH Bilduk zer eta nola izan behar duen erabaki behar dutela.

Euskal politikagintzari begira, erakundeetan Ahal Dugurekin eta Irabazirekin aliantza politiko berriak egiteko aukera ikusten du Arraizek. Haren esanetan, "nahiko arrunta" da herrietako plazetan Ahal Dugu, Irabazi eta EH Bilduko kideak pankarta beraren atzean egotea, batez ere, gizarte gaietan. Horregatik, plazetako irudi hori erakundeetara eraman daitekeela iritzi dio.

"Kalean hori normala eta naturala bada, logikoa da erakundeetan ere normala eta naturala dela pentsatzea. Are gehiago, erakundeetan posible bada, kolaborazio horren aldeko apustua egingo dugu", gaineratu du.

Bestalde, Hasier Arraiz ziur dago aldaketak Euskal Herritik egin eta bultzatu behar direla; izan ere, abenduaren 20ko hauteskundeen ondotik erabakitzeko eskubideak inoizko babesik handiena badu ere, ez du benetako aldaketa politikorako aukerarik ikusten estatu espainiarrean.


Ondarea

EREaren mamuak janda dauka Martinen burua, eta hortik sortu zaio galdera: «Eta hemendik aurrera zer egingo dugu asteburuetan? Ze guk laster utzi beharko dugu kiroldegiko txartela... Gastu handiegia bihurtu zaigu...», bota du burumakur lagunarteko bazkarian. «Bai, bai», erantzun dio Aintzanek, «kontua ez dago erraza. Guk, aurten behintzat, eskiatzearena fuera», eta, esan ez badu ere, erosketetara lotutako larunbat arratsaldeak ere amaitu direla pentsatu du. Elkarrizketak hartu duen tankera ikusita animatu da Asier aitortza egitera: «Josunek eta biok furgoneta saltzea erabaki dugu: murrizketekin... Adio Pirinioak!».

Dirurik gabe nola bete denbora; horra hor zirkuluaren koadratura berria. Susanak proposatu du irtenbidea, txantxaz: «Dantzan hasi beharko dugu berriz; dantza taldera denak, umeak eta gu. Horrela, entsegu eta emanaldiekin, beteta asteburuko plana». Algara egiten dute denek. Baina bai, Martinek, Aintzanek, Asierrek eta Susanak izan zuten garai bat ondo pasatzeko ia dirurik behar ez zutena: dantza taldea, antzerkikoa, txistulariena, mendi taldea, eskubaloikoa, euskara elkartea, bertso eskola, gaztetxea, alderdia, hardcore taldea... Denbora ez ezik barrua betetzeko moduak. Beharbada, krisiak eragindako galerengatik berreskuratuko duten ondarea.


"Uda aldera banoa"

Kongresu nagusiarekin batera, Javier Sotilek zuzendu duen fase kritikoa itxiko du Mondragonek uda honetan. Korporazioa bere ataka estuenean hartu zuen gidaria badoa; egoera oso bestelakoa da orain, 2015eko emaitza onek islatu duten moduan.


8. jardunaldia jokoan

Sakanako Emakumeen VI. Frontenis Txapelketan 18 bikote ari dira lehiatzen, 9 biko lehen mailan eta beste 9 bigarren mailan. Gaur, ostiralean ligaxkako 8. jardunaldia dago jokoan. Emakumeen Frontenis Txapelketa. 8. JardunaldiaOlaztin, ostiralean2. maila19:00etan: Andrea-Izar / Amaiur-Irati19:30ean: Ane-Uxue / Maria-Maider Atseden: Uxue-Irati1. maila20:00etan: Beronika-Maite / Mireia-ElenaAtseden: Ruth-YolandaEtxarri Aranatzen, ostiralean1. maila20:00etan: Yanira-Maite / Ainhoa-Txaro2. maila20:30ean: Jone-Uxune / Marta-Maite21:00etan: Maider-Leonor / Izaskun-Mirentxu


1.578 litro alkohol atzeman dituzte Mesedeetako jaietan

Getxoko Udaltzaingoak 1.578 litro edari alkoholdun atzeman zizkien Areetako Mesedeetako jaiak ospatzera joan ziren 18 urtetik beherako gaztetxoei. Larunbatean, hilak 20, 18:30etik igandeko 05:00ak arte atzeman dituzte. Bigarren urtez jarraian ez dute inor erietxera eraman behar izan lar edateagatik, udal iturriek nabarmendu dutenez. Arratsaldeko lehen ordutik metro geltokiko sarrera desberdinetan kokatutako udaltzainek, uniformea jantzita, prebentzio-kontrolak egin zituzten jaiak ospatzera joandakoei segurtasuna emateko eta adingabekoei alkoholdun edariz betetako poltsak aurkitzeko. Zenbait gaztek, metro geltokietan polizia-agenteak ikusita, atzera egiten zuten konfiskazioak ekiditeko. Prebentzio-kontrol horren lehenengo zatian, Metro Bilbaoko segurtasun zaintzaileekin koordinatuta, 150 litro edari alkoholdun baino gehiago atzeman zituzten Gobelako geltokian, eta 450 litro inguru Areetakoan. Gainontzeko "litroak", gazteak biltzen diren hainbat gunetan udaltzainek egindako errondetan konfiskatu zituzten. Areetako hondartza inguruetan oinez egindako errondan udaltzainek mila bat litro edari, alkoholdunak, atzeman zituzten.

Beste alde batetik, kalez jantzitako udaltzainek errondak egin zituzten oinez auzoko supermerkatuetan adingabekoei edari alkoholikoak saltzea galarazteko. Udaltzain-talde horietako batek gizonezko nagusi bat atzeman zuten, ustez adingabekoei emateko alkohola erosten. Tokiko poliziek gizona identifikatu eta salaketa jarri zioten. Droga-menpekotasun Legea betez, zehapen-espedientea bideratuko da. Horrelakoetan, orain baino lehen, 3.000 euroko isuna jarri dute.

Kalez jantzitako beste udaltzain-talde batek adingabeko bat identifikatu zuen bere adin nagusiko anaiaren iraungitako DNIa edari alkoholdunak erosteko erabiltzea egotzita; anaiarekin antza handia duenez saltzaileak engainatzea lortu ei zuen, edariak erosteko. Udaltzainek familiakoei eman zieten horren berri, senideak arduratu ziren adingabekoaz, eta Fiskaltzaren aurrean informazio-eginbideak bideratu dituzte.

Hondartzan mila litro

21:00etatik aurrera Udaltzaingoko bigarren talde bat Areetako hondartza inguruak hasi zen zaintzen. Oinez egindako errondan udaltzainek mila bat litro edari, alkoholdunak, atzeman zituzten.

Alkohola edateagatik erietxera inor eraman behar izan ez bazuten ere, auzoan ziren osasun-unitateek bost lagun artatu zituzten intoxikazio arinagatik, eta udaltzainek beraiek beste hiru. Horietan gurasoei eman zieten gertatutakoaren berri eta Getxora hurbildu ziren adingabekoez arduratzeko.

Beste gertaera batzuk

Gaua istilu aipagarririk gabe igaro zen, baina ondoko datuak zabaldu ditu Udaltzaingoak:

- Pertsona bat atxilotu zuten, Bide Segurtasunaren aurkako delitua egotzita: alkoholdun edarien eraginpean gidatzea.

- Bi adingabekori ondarearen aurkako falta bat egotzi zieten: txosnan lapurtzea.

- Gazte bat identifikatu eta salatu egin zuten Areetan obra bateko seinaleztapena aldatzea leporatuta.

- Adingabeko bat identifikatu eta udaltzain bat erasotzen saiatzea leporatu zioten.

- Saltoki bat salatu zuten kanpoan barra ipini zuelakoan Udalaren baimenik gabe.

- Lau gazte salatu zituzten kalean txiza leporatuta.

- Kalteak Zugatzarte etorbideko PPren egoitzako bideo-zaintza kameran. Udaltzainek ustekabean harrapatu ei zuen gazte talde bat kamera jaitsi eta kableetatik eskegita uzten ari zirela. Gazteek alde egin zuten korrika eginez, udaltzainak ikusitakoan.

- Kalteak Eskoletako plazako egunkari eta litxarreria kioskoan.

Gazteen arteko liskar saiakera bat baino ez zuten ikusi, baina berehala menderatu zuten segurtasun-antolaketan parte hartzen ari ziren udaltzainek.


Giggsek akordioa urtebeterako luzatu du Manchester Unitedekin

Galeseko jokalariak 2014ra arte Fergusonen aginduetara jarraituko du, eta 'deabru gorriekin' bere 23. denboraldia jokatzeko abagunea izango du.

Ryan Giggsek akordioa 2014ko ekainera arte luzatu du Manchester Unitedekin, eta Ingalaterrako ligan bere 23. denboraldia jokatzeko abagunea izango du.

Galeseko jokalariak akordioa berritu du 39 urterekin. Giggsek 1991ko martxoaren 2an egin zuen debuta ‘deabru gorriekin’, eta ordutik 931 norgehiagoka jokatu ditu, eta 168 gol eskuratu ditu.

Irabazi dituen txapelketen artean, 12 ‘Premier’, lau FA Cup, hiru Carling Cup, bi Txapeldunen Liga, Superkopa bat, Interkontinental Kopa bat eta Kluben arteko Munduko Txapelketa bat lortu ditu.

Alex Ferguson teknikariak akordioarekin oso pozik dagoela onartu du: “Zer esan dezaket Giggsen inguruan esan ez denik? Jokalari ikusgarria da, eta pertsona ezinhobea. Guztiontzat eredua da. Energia ikusgarria du, eta 23 denboraldi golak lortzen jarraitzea bikaina izango litzateke”.


Haur festa arrakastatsua

Karobi elkarteak haur festa antolatu zuen joan den ostiralean, eta bertan ume dexente bildu zen. Pelota jolasak, eskulanak eta jokoak izan zituzten eta esfortzua saritzeko, opariak eta txokolatea.


36ko gerran udal kudeaketan aritutakoak gogoan

36ko gerra garaian Markina eta Xemein herrietan udal kudeaketan lanean aritzeagatik errepresioa jasan zutenei omenaldia egingo die Aitortza eta Omenaldirako lan taldeak. Ahaztuen Oroimena elkartearen, udaleko ordezkarien eta hainbat herritarren ekimenez osaturiko lan taldearen asmoa agintaritza zibila eta udal kudeaketa ardurak izateagatik zapalduak, erailak edota fusilatuak izan ziren pertsonak eta haien senideak frankismoaren biktima bezala dagokien aitortza eta errekonozimendu instituzionala izatea dela azaldu dute.Aitortza hori egiteko, Markina-Xemeingo Udalak omenaldi instituzionala egingo die herritar horiei, irailaren 9an, udaletxean egingo den ekitaldian. Besteak beste, Errepublikaren Defentsarako Herri Batzordean parte hartu zuten pertsonei eskainitako esker on eta errekonozimendu agiria irakurriko dutela aurreratu dute.Omenaldi horren aurretik, baina, bestelako hainbat ekintza egingo dira herrian datozen asteetan. Bihar, 20:00etan, Trabajadoriak, frankismoaren esklabuak Oarsoaldean dokumentala emango dute, Uhagon kulturgunean. «36ko gerraren ostean, obra ezberdinak egiteko milaka preso esklabu gisa zelan erabili ziren kontatzen da dokumental honetan», azaldu dute.Proiekzioa baino lehen, Aitortza eta Omenaldirako lan taldeak aurrera begira antolatu dituen ekintzen aurkezpena egingo du.Horrez gain, ekainaren 17an eta 18an bisita gidatuak egingo dira Markina-Xemeinen. «Horietan, 36ko gerraren pasarteak berreskuratuko dira, gerrak herrian zer nolako eragina izan zuen gogoratuz eta aipatzen diren puntuetatik ibilbidea eginez». Parte hartzen dutenen artean, gainera, ibilbidearen inguruko azalpenak jasotzen dituen eskuorriak banatuko dituzte.Liburuxka didaktikoaBisita gidatuak 11:00etan hasiko dira Kontzekupetik, eta parte hartzeko beharrezkoa da aurrez izena ematea, Uhagonera deituz (94-616 63 03) edota mezu elektroniko bat idatziz kulturgunea@uhagon.com helbidera.Horrez gain, eta irailaren 9ko omenaldiari begira, Aitortza eta Omenaldirako lan taldea liburuxka didaktiko bat prestatzen ere ari dela aurreratu dute. «36ko gerrak Markina-Xemeinen izan zuen eraginaren inguruko laburpen bat jasoko du liburuxkak».Amaitzeko, irailaren hasieran, gerrako argazkien erakusketa jarriko da herriko zenbait tabernatan, herriko merkatari elkarteagaz elkarlanean.


Zazpi abesbatzen emanaldia bihar, San Joan Bataiatzailean

Gabonetako jaialdia antolatu du aurten ere, Kantuz Abesbatzak. Hernaniko zazpi abesbatzek bina kanta abestuko dituzte: Parrokiko koruak, Goiz Eguzkik, Inmakulada ikastetxea, Ozenki, Musika Eskolako Abesbatza, Musika Eskolako Dakapo abesbatza eta Kantuz Abesbatza. Bakoitzaren emanaldia bukatuta, guztiek elkarrekin kantatuko dute abesti bat. San Joan Bataiatzailea parrokian izango da emanaldia, bihar, 20:00etan hasita.


Mari Romero: «Idazteko asko irakurri behar dela esaten diet nire ikasleei»

Domingo Agirre ikastetxean irakaslea da Romero (Quintana de la Serena, Extremadura, 1958). Idazlea ere bada, emankorra, eta bigarren eleberria argitaratuko du aurki.

Jaio eta 20 egunera etorri zinen Euskal Herrira.

Bai, gurasoak hemen bizi ziren jada. Lanera etorri ziren. Aitak ama erditzera eraman zuen Extremadurara uztailaren 15 batean eta lanera itzuli zen; 25ean jaio nintzen. Hogei egunen bueltan Altsasun ginen (Nafarroa). Euskal Herrira etortzen lehenengoak izan ziren gurasoak eta amak familiaren babesa bilatu zuen erditzeko.

Orduan Legazpi baino lehenago Altsasu izan zen?

Bai, hamar urte egin genituen han.

Altsasu da zure ‘Ganbarako etxea’ lehen eleberriaren kokapena.

Bai. Nire bihotzeko izeba hil zenean, hileta amaitu eta familia artean kontu kontari ari ginela, lehengusu bati noizbait gure sendiaren historia idatziko nuela esan nion. «Eta idatziko bazenu zein titulu jarriko zenioke?», galdetu zidan. Ganbarako etxea, erantzun nion zalantzarik egin gabe.

Orduan hasi zen dena. Gau hartan etxera itzuli eta inori ezer ere esan gabe idazten hasi nintzen. Eleberria amaitu nuenean fotokopiak egin nituen eta anaia-arrebei zein gurasoei pasa nien. Lehen orrian Ganbarako etxea jartzen zuenez ea Altsasuko etxea erosi nuen galdetu zidaten, nik ezetz, erosi ez, «hemen gorde dut denontzat», esan nien eleberria seinalatuz. Liburua argitaratu nuenean etxea eraitsi zuten.

“Bernardo Atxagak nire lehen nobela atsegin

handiz irakurri zuela idatzi zidan”

“Gure aitak betidanik idatzi izan du poesia,

gehiena herrimina ardatz hartuta”

Zuen familiaren historia emigrazioaren historia da, ezta?

Hala da. Lehen nobela autobiografikoa da. Etxean entzundako pasarteak eta nik neuk bizi izandakoak bildu nituen. Hori guztia Altsasun kokatuta; han oso harrera ona izan zuen liburuak.

Ez da denbora asko kartzelan dauden hango hiru gazteei elkartasuna agertzeko antolatutako mahai inguru batean parte hartu nuela. Gazte haietako baten ama gure pareko bizilaguna zen, aberatsak ziren gure begietara eta beti geunden leihotik begira; haiek zituzten gauza guztiei begira jartzen ginen, inbidiaz. Mahai inguruaren ostean, gaztearen amak zer esan eta beraiek ere gure inbidiatan zeudela esan zidan, hain zuzen gure etxea beti zegoelako jendez lepo.

Kapitulu bat ‘Erleak’ aldizkariaren zazpigarren alean argitaratu zenuen, eta bide batez, eleberri osoa euskarara ekarri zenuen.

Bai, senideek zein lagunek denek zoragarri idazten dudala esaten didate, baina nik kritika objektibo bat behar nuen. Lehengusu baten bitartez lehen nobela hura Bernardo Atxagaren eskuetara iritsi zen nire helbide elektronikoarekin batera. Ez zait ahaztuko bere erantzuna korreoan aurkitu nuen eguna. Atsegin handiz irakurri zuela esan zidan.

Halako batean Erleak aldizkarian nobelaren zortzigarren kapitulua argitaratzeko proposamena egin zidan. Euskaraz behar zuen eta aitzakia horrekin eleberri osoa itzuli nuen. Erleak-eko ale hura emigrazioari buruzkoa izan zen.

Izan ere, gaztelaniaz idazten duzu.

Gaztelania da nire ama hizkuntza eta emari handiagoa dut. Euskara 18 urte nituela ikasi nuen. Edonola ere, badut euskaraz hasitako proiektu berri bat.

Ez da argitaratzear zauden lana, ezta?

Ez. Uda aurretik argitaratuko dudan lana El pintor de sonrisas da. Ez da autobiografikoa, fikzioa baizik. Bere ametsen atzetik doan gazte baten istorioa da, tartean 36ko gerra sartuko da, maitasun istorio bat ere bai, eta pinturarekiko zaletasuna.

Nobela hegoaldeko herri batean, Aragoiko Piriniotan, Parisen eta Mexikoko hiri batean ere kokatu dut. Piriniotako tokiak ondo ezagutzen dituen lagun baten laguntzarekin deskribatu ditut, baina Mexikon ez naiz sekula egon eta hango hiriaren nolakotasuna sortu dut.

‘Crowfounding’ kanpaina bat abiarazi duzu liburua publikatzeko?

Aurreko eleberria bezala, bigarren hau ere Compostelako Santiagoko (Galiza) Tandaia argitaletxearekin argitaratuko dut. Nik crowfounding-a zer zen ere ez nekien eta ez nengoen oso seguru, egia esan. Aitzitik, argitaletxekoek kanpainak nobelari zabalkundea emango ziola, eta buruari buelta asko eman ondoren, crowfounding-a egitea erabaki nuen.

Aurreko liburua argitaletxea eta biok editatu genuen. Hau da, nire poltsikotik diru kopuru bat jarri nuen. Oraingoan crowfounding bidez 960 euro lortu ditugu eta horrekin aurrera goaz.

Nondik datorkizu idazteko zaletasuna?

Beti gustatu izan zait. Domingo Agirren antzerkiak asmatu izan ditut eta lehiaketa baterako ipuin bat idatzi nuen; nik idatzi eta ikasleek ilustratu. Ecoembes lehiaketara aurkeztu, eta irabazi egin genuen. Madrilera joan ginen denok eta Almudena Grandesen eskutik jaso genuen saria. Itzela izan zen.

Herentzian ere zer edo zer jaso dudala uste dut. Izan ere, gure aitak betidanik idatzi izan du. Poesia idazten du, gehienetan herrimina ardatz hartuta. Umea zela artzain lanetan ibili zen eta gerora Euskal Herrira lanera etorri zen. Ez zen luzaroan eskolara joan, baina sormen zein memoria handiak ditu. Aitak kontatutako pasadizo bat dago El pintor de sueños liburuaren abiapuntuan eta Ganbarako etxea bere memoria handi horri esker idatzi ahal izan nuen.

Geratu gabe ari zara idazten.

Bai. Buruari buelta asko emateko joera daukat eta idazteak libre sentituarazten nau. Orain beste hiru eleberri dauzkat esku artean, bi gaztelaniaz eta bat euskaraz.

Ikasleek badakite idazten duzula, zer diote?

«Idazteko zer egin behar da, andereño?», galdetzen didate eta nik asko irakurri behar dela erantzuten diet.


Isabel benta gabe 25 urte

1990eko azaroaren 27an, gaur 25 urte, Isabel bentak su hartu eta erabat suntsitu zen. Astearte hartako goizaldean piztu zen sua. Hura itzaltzera Altsasu eta Iruñeko parkeko suhiltzaileak joan ziren. Garren kontra ezin izan zuten gauza handirik egin. Gainera, Altsasuko suhiltzaileen kaboa zen Venancio Amillano altsasuarra larri zauritu zen teilatuaren hegala gainera erortzean. Ezbeharraren ondoren Urtega-Barandiaran familia errepidez bestaldeko Etxe Berria deitutakora aldatu ziren.

Elkorriko ibarrean jende asko bizi izan zen garai batean: Bekola, Arañatarren etxea, Goikola, Piaren etxea, Kamineroena, Quifosa, Lizarrustiko hiru etxeak. Isabel bentan gela bat prestatuta eskola hartu zuen aldi batez. Baita eliza ere. San Jose egunez, martxoaren 19an, ospatzen zen festa Lizarrustin. Garai batean dantza lotua, agarrau, egiten zen Euskal Herriko toki bakarra zen Benta Isabel eta Lizarrusti.

Bertatik pasatzen ziren Estellesa eta Bergaresa (Pesa) konpainietako autobusen geldialdi behartua zen Isabel benta garai batean. 10 minutuko geldialdi haiek jendeak hankak luzatu eta bentan zerbait jan edo edateko baliatzen zuten. Jende gehien uda partean biltzen zen, artzainak batetik, eta, bestetik, Ataundik eta Lazkaotik arrantzara, zizetara edo karramarrotara autobusez igotzen ziren familiak.

Isabel bentakoak Alejandro Andueza uhartearrak (hamabostean behin) eta Juanito Igoa, Katxo, etxarriarrak (egunero) hornitzen zituzten garai batean. Bestela, Etxarrira autobusez joaten ziren, “beharrezkoa” zenean bakarrik joaten ziren etxekoen furgonetan. Argindarra sartu aurretik karburoarekin moldatzen ziren benta argitzeko. Quifosako presatik argindarra lortu zuten, baina motorra piztu-itzali beharrean aritu behar zuten. Udan ganaduarendako ura agortu egiten zen eta garbiketak ere errekan egin behar izaten zuten.


Gaztetasunaren kemenaz, heldutasunaren jakitateaz

Euskalerria Irratiak bere 23. denboraldia hasi du gaur

Inoiz baino gogo handiagoz heldu diogu irratiurte berriari. Gure asmoa argiro zehaztua dugu: bizimodua atseginago egiten lagundu entzuleari. Horretarako ari gara, egun batean bai eta hurrengoan ere bai, adiskidantza eskainiz, jakinbeharrekoaren berri emanez, topalekua eratuz. Eta, jakina, gure webgune hau ere ahal den heinean bizkortuz.

Gure programazioari doakionez, oizeko zein arratsaldeko magazinak berrindartu ditugu, iragan denboraldiko arazoen ondotik, aurten saio bakoitzak bi kazetari izanen baititu. Aipatzekoa, goizez Pello Argiñarena ariko dela, urte beteko eszedentziaren ondotik.

Beste berrikuntza bat, gaueko bandan izanen dugu, hartan saioa estreinatuko baitu Jon Zelestino musikari-pentsalariak, nafar soularen diputazioburuak. Asteazkenetan, hamabostean behin.

Gure esatariekin batera, ehundik gora kolaboratzaile ariko dira, euren jakintzaz, mamiz eta azalez elikatzen eta hornitzen gure programazioa. Haien artean izen klasikoak (Aingeru Epaltza, Mikel Aramendi, Angel Erro, Edurne Elizondo...), eta fitxaje berriak (Elixabete Garmendia, Mikel Soto, Enekoitz Esnaola, Aitziber Sarasola...).

Zertan ari den ongi dakien jendea da gurea, lantalde sendoa du, nortasun berezikoa. Euskalerria Irratiak. Bilorik gabekoak dira Euskalerria Irratiko esatarien mihiak.

Ez dira nornahi Reyes Ilintxeta eta Txari Eleta. Paregabekoak, Pello Argiñarena eta Juan Kruz Lakasta. Informaziogintzan, gazte bezain trebe, Oihane Arangoa eta Amaia Nadal… Teknikari eskuarinak ditugu,Amaia Lasa Bergara eta Igor Eskudero. Administrazio eta publizitate lanetan Sarah Ripodas eta Oskar Brako. Guztiak Ibon Gaztanbide indar berriz noiz itzuliko den zain.

Irratiaren egiturak bizkortzeko kemenak bilduz eta berrituz . Bultzada eman nahi diegu guztion artean eustarri ditugun erakundeei, bai Iruñeko Komunikabideak elkargoari, bai Euskalerria Irratia Elkarteari. Sendoago badira sostengu ekonomikoa eta, gizartearen partizipazioa bideratzen duten egitura hoiek, orduan hobeki bete ahal izanen baitu irratiak bere egitekoa.

Tresneria teknikoa indarberritzea dugu helburu nagusietako, irratiaren hotsa garbi, sendo eta iraunkor heda dadin eta kalitatez iritsi etxe, auto eta belarrietako entzungailuetaraino, alegia, zu entzule zauden tokiraino.

Mikel Bujanda


Euskara kalera zuten Artziniegan larunbatean


Disko barria aurkeztuko dute Lain eta Hesian taldeek, etzi, Kafe Antzokian

Aurrera doa Lain eta Hesian taldeek martxan jarrita kontzertu bira txikia. Oraingoan, Ondarroako Kafe Antzokian joko dute, etzi, 22:00etan hasita. Sarrerak 6 eurotan eskura daitezke aurretik, eta 8 eurotan leihatilan.

Disko barriagaz datoz biak. Billabonako Lain-en bigarren lanak pop bizia dakar, nesken ahotsean. Hesian talde altsasuarra be emakume ahotsagatik da ezaguna. Laugarren lanean taldearen nortasuna agerian laga dute.


Opera lehenbizikoz Amurrio Antzokian, larunbat honetan

Artziniegatik busa antolatu dute emanaldia ikustera joateko.

“Ópera L’Elisir D’Amore” ikuskizun italiarra ikusteko aukera egongo da maiatzaren 6an (larunbata) Amurrion. Emanaldia 20:00etan hasiko da, eta 12 euro balioko ditu sarrerak. Gaetano Donizettiren lanak oso kritika onak ditu, XIX. mendeko opera komikoko lanik onena baita.

Artziniegatik Amurriora joateko autobusa antolatu dute, 19:00etan aterako da.


Uztarria

Euroa hondoratzen bada, akabo Europa, entzun diot irratiari.

Bruckner filosofoak: «Begiratu gure moneta komunari. Zer ikusten dugu 10, 20, 50 eta 100 euroko billeteetan? Arkuak, zubiak, ateak. Balirudike gure kontinentea pasabide bat dela, pauso galduen saloi bat, planetari luzatutako esku hutsa. Kanpoan gelditu dira Shakespeare, Cervantes, Rembrant, Vinci, Goethe, Dante, Pascal edo Voltaire bezalako figurak». Billete zaharrek nazio bakoitzaren mitologiari eusten zioten (Franco edo Marianne ikusten genituen guk sosetan, horra gure tamala).

Eurotara itzuliz: bertan ageri diren zubiek ez dute ezer lotzen; basamortura ematen dute ateek; arkuek ez diete ezeri eusten. Aireportuak edo supermerkatuak bezalako ez-toki erraldoi bat bilakatzen ari da Europa, merkatuak (Benettonek, Zarak…) eta banku erraldoiek hartua dute europarron plaza nagusia.

Euroa eta Europaren etorkizuna, uztarri berean. Zein etorkizun, ordea?


Gabonetako areto-futbol txapelketa martxan da

09:00etan jokatu dute lehenengo partidua eta egun osoan zehar jokatuko dituzte gainontzekoak, goizaldera arte. Aurten, gizonezkoetan 25 taldek eman dute izena eta emakumezkoetan hiruk –elkarren aurka ariko dira hiru taldeak, triangular formatuan–. Bihar, egubakoitza, erabakiko dira finalistak eta garaileak.

Urtero moduan, euskal preso politiko eta iheslariei laguntzeko erabiliko dute izen-emateekin lortutako dirua. "Gure helburua da elkartasuna adieraztea euskal preso politiko eta iheslariei, Gabonetan herritarrei kirola egiteko aukera emanez", adierazi du Iñaki Guridik, antolakuntzako kideak.


Beti Gazte elkarteak ortziralean eginen du urteko batzarra

Zuzendaritza batzordearen berritzea aipatuko dute

Beti Gazte Lesakako kultur et kirol elkarteak urteko batzar nagusia eginen du heldu den ortziralean, otsailaren 23an Beheko Plazan duen egoitzan. Ohi bezala bi deialdi eginen dira, lehena arratsaldeko 19:30ean, eta bigarrena ordu erdi bat beranduago, arratsaldeko 20:00etan. Bileraren hasiera, pasa den urteari zuzenduko diote. Horiek horrela, 2006ko martxoaren 10ean egindako batzar nagusiko akta irakurri eta onartuko da hala badagokio. Ondotik iazko balantzea eginen dute, ekitaldiena eta kontuena. Bigarren zati batean etorkizunari begira jarriko dira, eta heldu diren hilabeteetan antolatu beharreko ekitaldiak aipatuko. Horrekin batera aurrekontua eta kuotak eguneratzea eztabaidatuko da. Bukatzeko zuzendaritza batzordea berritu behar edo nahi den ikusiko dute.


Zergatik erabaki zuen CiUk murrizketen bozketan abstenitzea?

Nazionalista kataluniarren abstentzioari esker, Gobernuak aurrera atera ahal izan zuen atzo defizitaren aurkako dekretua. CiUkoek bezperan erabaki zuten zer bozkatu.

CiUren abstentzioak ahalbidetu egin zuen atzo Kongresuak Gobernuaren murrizketa dekretua onartzea, baina nazionalista kataluniarrek bezperan erabaki zuten zer bozkatu, barne eztabaida luze baten ostean. Izan ere, alderdi barruan, askok sozialistak ''zigortu'' nahi zituzten, Jose Luis Rodriguez Zapateroren Exekutiboaren politikak ekonomikoagatik eta PSCk Katalunian egindako kudeaketengatik.

Josep Antoni Duran i Lleida CiUko idazkari nagusiak ia hasieratik aurreratu zuen zaila izango zutela neurrien aurka bozkatzea, puntu gehienetan aurka badaude ere, Europar Batasunak eta nazioarteko erakundeek publikoki babestu egin baitituzte.

Duranek bazekien Moncloa kezkatuta zegoela bozketarekin, Europari ahultasuna erakutsiko ziotelako Kongresuak dekretua onartzen ez bazuen.

CiUren iturriak aipatuta Europa Pressek informatu duenez, nazionalista kataluniarrak eztabaidatzen izan dira azken asteetan, Bartzelonan eta Madrilgo talde parlamentarioan, zer bozkatu erabakitzeko. Alderdi barruan jarrera ezberdinak izan dituzte.

Batzuek aurka bozkatu nahi zuten, EAJk bezala, PSCri abisua emateko (Katalunian Palau auzia dela-eta ikerketa batzordea abiatu izana aurpegiratzen diote), eta Zapateroren politika agerian uzteko.

Beste batzuek, baina, erantzukizun jarrera hartu nahi zuten, jokoan Zapateroren sinesgarritasuna ez ezik, Espainiarena ere baitzegoen.

Beste talde batekoek dekretua lege-proiektu bezala izapidetzearen alde egin zuten, gustuko ez dituzten neurriei zuzenketak jarri ahal izateko, baina horrek arrisku bat zekarren: PSOEk ez ezik, proiektua Kongresu osoak ere babesten duen irudia ematea.

Azkenean erantzukizunaren jarrera nagusitu zen.

Aurrekontuak, Zapateroren azken aukera

Atzo, defizitaren aurkako dekretua aurrera atera bazuten ere, talde parlamentario guztiak aurka agertu ziren, sozialistak bakarrik utzita.

Hala, Estatuko Aurrekontu Orokorren izapideak (udazkenean hasiko dituzte) Zapateroren azken aukera izan litezke agintean jarraitu ahal izateko. Izan ere, Parlamentuak proiektua errefusatuko balu, baliteke gobernuburuak hauteskundeak aurreratu behar izatea, Felipe Gonzalezen garaian gertatu bezala.

Eta izapideak gogorrak izango diren erakusle, CiUk aurreratu egin zuen atzo ez dituztela babestuko Aurrekontuak.

Behe Ganberak Aurrekontuak errefusatuko balitu, Gobernuak aurreko urtekoak luzatu egin beharko lituzke. Espainiako demokraziaren historian behin baino ez da gertatu.


Nire baitan daude biak

Batzuetan harrapatzen baitzaitu esaldi batek, ez derrigorrean errepikak, eta irauten baitu zure baitan segundoetan ez ezik, minutuetan, egunetan, asteetan, hilabeteetan, urteetan. Bizitza osoan... eta gutxien espero duzun uneetan datorkizu barrunbeetatik oroimenera lehenik, eta handik mihira gero. Kanporatzea edo kantatzea besterik da. Bitxia izan liteke, edota gutxienez kontraesanezkoa, baina tristurak abaildutako egun apokaliptikoetan honako esaldi hau etorri izan zait kaxkora sarri, bere doinuz hornituta, eta ahots goraz kantatu izan dut: «Don't be sad; I know you will». Eta jarraian abesti bereko «True love will find you in the end». Esaldi inpaktanteak dira; distira berezikoak bere soiltasunean. Aldean eraman izan ditut nik bere gogorrean; daramatzat. Duela bi aste pasatxo zendutako Daniel Johnstonena da abestia. Errepara iezaiozue, esaterako, Youtuben Live on KCWR saioan Johnston zuzenean kantuan ari deneko bideoari. Lucius taldekoen laguntzaz interpretatzen du kantua; ziur aski hil aurretik berak egindako azken saioa da. Errepara iezaiozue nola ahoskatzen dituen bi esaldi horiek, nola egiten dioten korua... Urte luzez gaitz psikikoa deitzen duten horietako baten mende egon ondoren itzaldu zen Johnston. Inoiz ez zuen ezkutatu gaitza, ez zuen ezkutatu bere ahuldaderik kantuetan ere.

Ez zuen ezkutatu bere gaitz eta ahuldaderik Iñigo Muguruzak ere. Ezta umorerik ere. Elkarrizketaren batean esana zuen El Faryk gorrotatzen zuen gizon ahul klase horretakoa zela bera. «Eskerrak ahulak garen» kantatzen du Anarik, eta bai, eskerrak ahuldadeak badituen bere gorputzak, baita gizonezkoenak ere. Hiru anaia musikarietan gazteena izateak izan behar ditu bere ajeak ere, erreferentziak etxean izateaz gain. Akaso horrek egin zuen umorean eta umiltasunean aterpetzea. Baina gizon eta artista ahul horrek obra sendoa utzi du ondare. Eta esaldi bat, beti iltzatua daramadana bizitzaren erromesaldi zoro honetan; are, grisek eta ñabardurek itzala galdu duten honetan: «Nire baitan daude biak, tiranoa eta askatzailea... Borroka nire baitan hasten da, aska ditzagun geure buruak». Johnston eta Muguruza; Muguruza eta Johnston, nire baitan daude biak.


Hondarribiko kirol agenda

FUTBOLA

Ohorezko Maila (mutilak)

Hondarribia-Mutriku (la. 16:00) (sailkapena)

Gorengo Maila (neskak)

Hondarribia-Axular (la. 16:00) (sailkapena)

Gazteen Ohorezko Maila (mutilak)

Real Union-Hondarribia (la. 15:30) (sailkapena)

Gazteen 1. Maila. Kopa (mutilak)

Hondarribia-Mariño A (la. 12:00) (sailkapena)

SASKIBALOIA

Lehen Maila (neskak)

Express Hondarribia Ikasbasket-Bera Bera Bultz (la. 19:45) (sailkapena)

Gazteen Errendimendu Maila (neskak)

Atletico Sn. Sn. Anie-Urbycolan Hondarribia (la. 16:00) (sailkapena)

Gazteen Errendimendu Maila (mutilak)

Easo Adarra-Ama Guadalupekoa Ikasbasket (ig. 12:00) (sailkapena)

Kadeteen Euskal Liga (neskak)

Lehen fasea amaitu da (sailkapena)

ESKUBALOIA

Euskal Liga

Siglo XX Plater Prestatuak-Il Capo Hondarribia (ig. 12:30) (sailkapena)

Gipuzkoako 2. Maila

Leizaran Ernio-Il Capo Hondarribia (ig. 11:00) (sailkapena)

Gazteen Gipuzkoako Txapelketa, 3. multzoa

Ez dago jardunaldirik (sailkapena)


Euskararen presentzia justizian, gaur, 'Tribuaren Berbak' saioan

Nahiz eta justizia administrazioan euskaraz aritzeko eskubidea egon, egunerokoan gaztelania nagusitzen da aretoetan.

Euskarak justizia munduan duen presentziaz arituko da gaur 'Tribuaren Berbak' saioa. Izan ere, EAEko justizia administrazioan euskaraz aritzeko eskubidea du herritarrak, baina, legeak hala badio ere, egunerokoan gauzak arras ezberdinak dira, eta gaztelania nagusitzen da aretoetan.

Juana Goizueta EHUko Zuzenbide Fakultateko dekanoak euskarak Zuzenbide ikasketetan duen lekuaren berri emango du. Horrez gain, epaiketa batean parte hartzen duten pertsonaia guztien lana zein den azalduko dute epaile, abokatu, fiskal, idazkari judizial eta prokuradore banak.

Auzia euskaraz proiektuko kide den Xabier Balerdik egitasmo horren berri emango du, eta epaitegietan euskara gehiago entzuteko jorratzen dituzten bideak azalduko ditu. Jaime Tapia epaileak epaile euskaldunen berri emango du, eta auziak epaile euskaldun batek zuzentzeak duen garrantzia aipatuko du.

Jon Goikoetxea itzultzaileak, berriz, bere jardunaren berri emango du. Epaiketan alderen batek euskara jakin ez eta epaiketa euskaraz egiten denean zer gertatzen den azalduko du. Igor Ispizua notarioak etxe eskriturak, testamentuak eta gainerako dokumentuak euskaraz egin daitezkeela azalduko du, baina gutxi direla aukera horri heltzen diotenak. Jaime Elias Bizkaiko Abokatuen Elkargoko abokatu euskaldunen ordezkaria, berriz, justizia euskalduntzeko erronkaz eta bere esperientziaz arituko da.

'Tribuaren Berbak' gaur izango da ikusgai, 22:15etik aurrera, ETB1en.


Action painting eta techno musika


Munduan zeharreko bidaietan egindako argazkiak ikusgai

Uztailaren 16ra arte Errota kultur etxean dago Bidaiatu TAN TAN TAN ekimenean parte hartu duten bidaiarien argazkien erakusketa zabalik. Maiatzean eta ekainean kultur etxeetan izan diren berbaldietan euren bidaietako esperientziak kontatu dituzten abadiñarrak zein beste herri batzuetako bidaiariak dira erakusketarako batu dituzten argazkien egileak. Besteak beste, Txina, Iran, India, Nepal edo Mali lako herrialdeetako paisaiak, bizilagunak eta bizimoduak erakusten dituzten irudiak dira, beraz, uztail erdi aldera arte Abadiñoko Errota kultur etxean ikusgai izango ditugunak. Lehenengoz antolatu du bidaien inguruko topaketa hau Abadiñoko Udaleko Kultura Sailak, eta nabarmena izan da proposamena horren arrakasta. Herriko bidaiazaleek, udako euren bidaiak prestatzeko informazio-iturri legez baliatu ahal izan dituzte Errota kultur etxeko udaberriko berbaldiak. Hitzaldietan eskainitakoa osatzera dator orain, ekainean eta uztailean kultur etxean ikusgai dugu munduko argazkien erakusketa.


Euskal Kazetariak saria jaso du Ane Irazabalek

Atzo banatu zituzten Bilbon Euskal Kazetarien Elkarteak eta Kazetarien Euskal Elkargoak urtero ematen dituzten Euskal Kazetaritza sariak. Arrasatearrak freelance moduan nazioarteko gatazketan egin duen lanagatik jaso du errekonozimendua.


«Demokrazia herritarren esku jartzen saiatzeagatik epaituko gaituzte»

D3M eta Askatasunaren bidez bozetan parte hartzen saiatzeagatik hastear den epaiketa salatu dute, Bilbon

Maiatzaren 3tik aurrera Espainiako Auzitegi Nazionalean epaituko dituzten 13 herritarrak seguru daude «epaiketa politiko» batera doazela; «politika egiten saiatzeagatik» egin beharko dietela aurre 9 eta 7 urteko kartzela zigorren eskaerei. «Euskal Herrian bizi garen hiru milioi herritarrentzat demokrazia aldarrikatzeagatik epaituko gaituzte, demokrazia herritarren esku jarri eta hauteskundeetan parte hartzen saiatzeagatik», adierazi du Arantza Urkaregik Bilboko Plaza Barrian egindako ekitaldian.

«Ideia politikoak defendatzea da gure delitua», salatu du, gainontzeko auzipetu bizkaitarrak atzean dituela. «Zenbat aldiz entzun dugu bonbak ala botoak aukeratu behar zirela? Ez da egia. Armak isildu dira, baina gu politika egiteagatik epaituko gaituzte». Hala ere, adierazi du konponbideari begira Euskal Herrian abiatutako bidean «amaieraraino» jarraituko dutela. Eta, hartarako, «eraso bakoitza indar gehiago biltzeko baliatzeko» eskatu du.

Eleak mugimenduak antolatutako ekitaldian, gizarte eragileetan jarduteagatik edo kalean mobilizatzeagatik auzipetutakoen ordezkaritza bat eta azkenaldian polizien jazarpena jasaten ari direnena ere izan dira. Eskubide guztiak guztientzat zioen puzzlea osatu dute denen artean.

Herrietan ere jasotzen ari dira elkartasuna auzipetuak. Imanol Nietori elkartasuna adierazteko Sestaon sortu duten plataformak, esaterako, dozenaka alderdi, sindikatu, gizarte eragile eta pertsona ezagunen babesa bildu du, eta gaur zortzi manifestazioa egingo du, 12:30ean. Aurreko asteburuan, Eli Zubiagak eta Iker Rodrigok jaso zuten babesa, Algortan.


‘La idea sueca del amor’ dokumentala emango dute gaur

GERNIKA-LUMO // La teoria sueca del amor dokumentala proiektatuko dute gaur, doan, Gernika-Lumoko Maria Agirre aretoan. Ideasurrek antolatutako emanaldia 19:00etan hasiko da, eta ordubete eta erdi iraungo du. Suediarren bizi kalitateari buruzko proiekzioa da honakoa, eta bizimodu baten gora beherak kontatzen ditu.


Zerua goizean lainotuta egongo bada ere, arratsaldean ostarteak izango direla iragarri du Euskalmetek; ziertzoak joko du hegoaldean


'Kontalari 2' ipuin kontaketaz gozatu dute adunatar txikienek

Arratsalde ederra igaro dute gaur Adunako txikienek. Kontalari 2ren eskutik, ipuinak entzun dituzte eta jolasean nahiz kantuan ere aritu dira liburutegian.

*Argazkiak: Dani Arizala.


Burdinola elkartea Trebiñura joango da hilaren 23an

Legazpiko Burdinola elkarteak urteroko kultur ibilaldia egingo du hilaren 23an. Trebiñura joango dira. San Vicentejo eliza, Lañoko kobak, Obekuri eta Trebiñu herria bisitatuko dituzte. 8:30ean irtengo dira, anbulatorio paretik. Parte hartu nahi dutenek 35 euro ordaindu behar dute (bidaia, gida eta bazkaria barne). Burdinola elkarteko kideak ez diren herritarrak ere gonbidatu dituzte ibilaldi horretan parte hartzera. Izena emateko, Pedro Vegari (943730813) edo Jose Luis Ugarteri (943737097) deitu behar zaie edo burdinolaelkartea@gmail.com helbidera idatzi.

Bestalde, igandean Gabiriara joango dira Izadi Zaleak taldearekin batera. 08:30ean irtengo dira, Izadi Zaleak elkartetik. Gabiriko atajue izenekotik joango dira. Bide hau Burdinolakoek eta gabiriarrek garbitu dute. Gabiriatik Ormaiztegira jaitsiko dira eta Legazpira trenez itzuliko dira. Bidean, Gabiriako bainuetxeko iturria eta Errotaberriko lau harriko errota ikusiko dituzte, besteak beste.


Sagardo txapelketa Zumea plazan

Euskal Herriko II. Sagardo Txapelketa Herrikoia ospatzen ari dira oraintxe Andoainen, Zumea plazan. Finalera iritsi dira 12 sagardogile, 36 partaideen artean. Afaltzen ari direnek ez dute sagardoaren jatorria ezagutzen. Afalostean jakinaraziko da zein den irabazlea.